Summary: Useissa Euroopan maissa rikottiin tällä viikolla vanhoja lämpöennätyksiä.

Useita Euroopan maita tällä viikolla piinannut ennätyshelle on alkanut irrottaa otettaan. Vanhoja lämpöennätyksiä rikottiin tällä viikolla monissa maissa, kun lämpömittarit näyttivät jopa yli 40 astetta.
 Uusia, yli 40 asteen  lämpöennätyksiä mitattiin muun muassa Ranskassa, Belgiassa ja Hollannissa .
 Monissa helteen kourissa viime päivinä olleissa maissa kuumuus on purkautunut ukkosiin ja vesisateisiin. Vettä on satanut muun muassa Pariisissa ja Lontoossa.  Ranskassa nähtiin perjantaina myös raekuuroja .
 Tummia pilviä kerääntyi lauantaina tennisturnauksen yleisön ja pelaajien ylle Sveitsin Gstaadissa.  Peter Schneider / EPA
 Lämpöaallon ennustetaan nyt siirtyvän kohti pohjoista , ja Grönlantiin odotetaan ensi viikolla 10–15 astetta tavallista korkeampaa lämpötilaa.
 Monin paikoin Euroopassa tämä viikonloppu on perheiden yhteisen kesäloman aloitus, ja yhtä aikaa lomamatkalle lähteneet ruuhkauttavat niin teitä, rautatieasemia kuin lentokenttiäkin.
 Kesälomamatkalle lentäviä muistutettiin perjantaina Stuttgartin lentokentällä Saksassa lentoliikenteen ilmastopäästöistä. Franziska Kraufmann / EPA
 Oman mausteensa kesälomakauden matkustukseen ovat tuoneet niin lentokenttiä kuin rautatieasemiakin useissa maissa vaivanneet tekniset ongelmat.
 Lontoon ja Pariisin väliä kulkevan Eurostarin matkustajat odottivat perjantaina Lontoon St. Pancrasin rautatieasemalla junaa. Junaliikenne oli vaikeuksissa teknisten ongelmien vuoksi. Andy Rain / EPA
 Esimerkiksi Britanniassa Heathrow'n ja Gatwickin kentillä lentoliikennettä sekoittivat perjantaina tekniset ongelmat ja Pariisissa junaliikenne meni sekaisin Gare du Nord -asemalla sähkökatkon vuoksi.
 Sähkökatko sekoitti perjantaina junaliikenteen Pariisissa. Matkustajat odottivat tietoa peruutuksista Gare du Nordin rautatieasemalla. Julien de Rosa / EPA
 Lisää aiheesta:
 Ovatko superhelteet uusi normaali?
Viisi kysymystä ja vastausta yhä kuumemmista helleaalloista

Euroopan ennätyshelle vaihtui paikoin vesisateeksi – tekniset ongelmat ruuhkauttaneet lentokenttiä ja junaliikennettä


Summary: Ehdokasasettelu IMF:n pääjohtajaksi alkaa virallisesti maanantaina, mutta taustatyötä on tehty jo pitkään.

European Commissioner for Economic and Monetary Affairs and the Euro

Kansainväliset organisaatiot ja sopimukset

Valtiovarainministeri  Mika Lintilän  (kesk.) kesälomaan kuuluu työntekoa: nyt on tilaisuus saada kansainvälisen talouden ja rahapolitiikan huippunimitys Suomeen.
 Suomen pankin pääjohtaja  Olli Rehn  on  yksi vaihtoehdoista , kun eurooppalaiset hallitukset valitsevat maanosan ehdokasta Kansainvälisen valuuttarahasto IMF:n pääjohtajaksi. Ehdokkaalla on hyvät mahdollisuudet tulla nimitetyksi, sillä valuuttarahaston pääjohtaja on aina aiemminkin ollut eurooppalainen.
 Hallitus toivoo Rehnistä Euroopan ehdokasta, ja niinpä suomalaisministerit käyvät nyt keskusteluja eurooppalaisten kollegojensa kanssa Rehnin tuen kasvattamiseksi.
 Pääministeri  Antti Rinne  (sd.) kampanjoi Rehnin puolesta muille eurooppalaisille pääministereille, Lintilän tehtävänä on asian edistäminen EU:n talous- ja rahoitusasioiden neuvostossa Ecofinissä.
 – Meillä on varaukset olemassa Ecofinin ylimääräiseen puhelinkokoukseen, ja tässä lähiaikoina on varmaan paljonkin yhteydenottoja, Lintilä kertoo.
 Lintilä oli Ecofinin puheenjohtajana vastuussa eurooppalaisen ehdokkaan valintaprojektista, mutta jääväsi itsensä, kun pääjohtajapaikkaa ryhdyttiin tavoittelemaan Rehnille. Nyt hanketta vetää Ranskan valtiovarainminiseri  Bruno Le Maire .
 Tiukka talouskomissaari muistetaan
 Ehdokasasettelu IMF:n uudeksi pääjohtajaksi alkaa ensi maanantaina ja päättyy 6. syyskuuta. Olli Rehnin lisäksi Euroopan ehdokkaaksi on povattu myös Hollannin entistä valtiovarainministeriä  Jeroen Dijsselbloemia , Portugalin valtiovarainministeri  Mario Centenoa  sekä Espanjan talousministeri  Nadia Calviñoa .
 – Varmaan Hollanti on tällä hetkellä vahvin haastaja Rehnille, mutta vielä on hyvin vaikea sanoa. Prosessi tullaan viemään verrattain nopeasti tästä eteenpäin, Lintilä arvioi.
 IMF:n nykyinen pääjohtaja  Christine Lagarde  jättää tehtävänsä  syyskuussa  ja siirtyy Euroopan keskuspankin pääjohtajaksi. Lagarden seuraajan nimittää IMF:n johtokunta.
 EU:n talous- ja valtiovarainministerien muodostama Ecofin antaa suosituksensa eurooppalaiseksi kärkiehdokkaaksi, mutta lopulta ehdokasvalinnan tekevät Euroopan hallitukset.
 Eri maat muodostavat keskenään vaalipiirejä ja liittoumia. Lintilän mukaan Rehniä arvostetaan paljon.
 – Toki on maita, joissa hänet muistetaan talouskomissaarina, joka vaati mailta tiukempaa taloutta. Mutta toisaalta on niitäkin maita, jotka sanovat, että Rehn vaati tiukkaa taloutta, mutta oli reilu.
 Lintilän mukaan Rehn on vahvoilla tällä hetkellä esillä olevien nimien joukossa, sillä hänellä on kokemusta keskuspankin lisäksi EU:n talouskomissaarin tehtävästä.
 – Rehniä on tällä hetkellä erittäin hyvä viedä eteenpäin kandidaattina, Lintilä sanoo.

Valtiovarainministeri uskoo Rehnin mahdollisuuksiin edetä IMF:n pääjohtajaehdokkaaksi: "Prosessi viedään verrattain nopeasti eteenpäin"


Summary: Tutkijan mukaan kyseessä on erikoislaatuinen tapaus.

Vili-Valtteri Lemmetyinen  koki perjantai-iltana harvinaisen kohtaamisen Suomen luonnossa. Pohjois-Pohjanmaalla, Pulkkilassa isänsä kanssa iltahämärässä liikkunut Lemmetyinen intoutui matkimaan suden ulvontaa.
 Pian hän sai vastauksen metsän syvyyksistä.
 – Ensin vastasi yksi susi. Kohta metsän täytti koko lauman kuoro. Minuutin ulvonnan jälkeen ääni loppui kuin seinään. Mitään ei kuulunut.
 Ahkerana luonnossa liikkujana ja metsästäjänä Lemmetyinen arvioi, että sudet olivat tuolloin vielä noin 300 metrin päässä. Tilanne kuitenkin muuttui vähitellen.
 Kuiva metsänpohja alkoi rutista lähellä. Lepikosta alkoi kuulua selvästi, että sudet lähestyvät miehiä.
 – Niiden läähätysäänet kuuluivat ensimmäiseksi. Kaksi sutta tuli vierekkäin kohti ja ne hyppivät. Halusivat kai nähdä, mikä niille ulvoo. Kolmas näkemäni susi oli hieman kauempana kahdesta muusta.
 Yhtäkkiä sudet tallustelivat jo noin viidentoista metrin päässä.
 – Yksi susi jäi haukkumaan meille kuin koira. Kaksi muuta liikkui taustalla ja olivat hiljaa. Haukkumista kesti puoli tuntia ja susi liikkui 15–30 metrin säteellä meistä.
 Eikö teitä yhtään pelottanut?
 – Karmaisevin kokemus oli se, että monta aikuista sutta ulvoo yhtä aikaa. Se salpaa hengen ja tulee sellainen mahtava olo, adrealiinia veressä.
 Tilanne raukesi, kun miehet käskyttivät sutta puolen tunnin haukkumisen jälkeen.
 – Sanoimme sille, että alahan painua muun lauman mukaan siitä räksyttämästä. Kun useamman kerran ihmisäänellä sanottiin ja huudettiin, niin se hiljeni ja hävisi paikalta.
 Lemmetyinen ja isä polttivat vielä tupakat, ja lähtivät kävelemään takaisin autolle.
 Tutkija: Videolla ulvovat pentusudet
 – Harvinainen tilanne, ja todella hyvin mies matkii susien ulvontaa. Täysi ammattilainen, hehkuttaa Suomen Luonnonsuojeluliiton suurpetoasiantuntija  Riku Lumiaro  nähtyään Lemmetyisen videon.
 Videolla esiintyvät sudet ovat Lumiaron mukaan nuoria susia, koska ne vastaavat ja haukkuvat iloisesti takaisin. Pentusudet ovat uteliaita, koska ne eivät osaa vielä pelätä ihmistä.
 – Uskon, että susien vanhemmat olivat poissa paikalta, koska muuten ne olisivat siirtäneet lauman pois paikalta. En kuullut videolla emojen ulvontaa.
 Lumiaro arvioi, että emot olisivat luultavasti vastanneet myös ulvontaan, mutta ihmisten lähelle ne eivät olisi tulleet.
 Lue lisää
 Suomessa on nyt noin 200 sutta pentuineen – Katso kartalta, millä alueilla sudet liikkuvat
 Susikannan uusi hoitosuunnitelma tähtää vahinkojen ennaltaehkäisyyn ja susien parempaan sietämiseen
 Riita susista on repinyt Suomen kahtia – nyt on ratkaisujen aika:  “Susi ja ihminen ovat aina olleet samoilla apajilla”
 Susi, susi – Mitä tehdä, kun sellaisen näkee?

Suomalaismies ulvoi videolla ja sai luoksensa susilauman 15 metrin päähän: "Se salpaa hengen ja on mahtava kokemus"


Summary: Hajottavat muistot nousivat pintaan niin rajusti, ettei Tiitinen muistanut kohtauksista mitään jälkeenpäin.

Lomalla tuli aina romahdus. Joensuulainen Inkeri Tiitinen, 33, ei kestänyt sitä, että kalenterissa ei ollut yhtään merkintää. Kun äärimmilleen ohjelmoitu arki hellitti, ahdistus vyöryi hyökyaaltona päälle.
 Se heitti Tiitisen vuosien takaisiin tapahtumiin, tiputti mustaan aukkoon, josta ei ollut ulospääsyä. Menneisyys oli Tiitisen sisällä tiukassa paketissa sinetöitynä. Se tikitti kuin aikapommi. Aina, kun loma koitti, pommi räjähti.
 Kotimetsään tuli tuntematon mies
 Yhdeksänvuotias Inkeri oli leikkimässä kesäpäivänä ystävänsä kanssa kodin lähimetsässä. Kaveri lähti käymään muualla, ja Inkeri jäi yksin. Paikalle tuli tuntematon mies, joka alkoi jutella Inkerille: “Nyt leikitään leikkiä, joka täytyy pitää salassa.”
 Metsässä tapahtui asioita, jotka saivat nimen vasta vuosia myöhemmin. Pienen tytön sisälle jäi möykky ja varmuus siitä, että hän on tehnyt jotakin todella väärää ja kiellettyä. Inkeri ei kertonut asiasta kenellekään, mutta kirjoitti tapahtumat paperille ja survoi paperin huoneensa avaimenreikään.
 Inkeri Tiitisen lomasuunnitelmiin kuuluu kirjan lukemista riippumatossa.
 Toni Pitkänen / Yle
 Sieltä äiti löysi paperin. Hän säikähti kovin. Voisivatko tapahtumat olla totta? Tytöllä oli niin vilkas mielikuvitus. Vanhemmat hakivat Inkerille apua, mutta tyttö itse kehitti oman selviytymiskeinon.
 Möykky sisältä ei hävinnyt, mutta pikkuhiljaa Inkeri oppi. Ahdistavia asioita ei ehdi ajatella, kun tekee mahdollisimman paljon kaikkea mukavaa: harrastaa teatteria ja järjestää tapahtumia pikkupaikkakunnalle.
 Portugalista tuli painajainen
 Tuli nuoruus, ja vastaan käveli pyörryttävän ihana  Teemu . 17-vuotias Inkeri Tiitinen oli vastarakastunut, mutta lähti silti vaihto-oppilaaksi Portugaliin, kuten oli suunnitellut.
 Siellä pimeällä bussipysäkillä hän joutui uudelleen väkivallan uhriksi. Hauskan illan päätteeksi ystävä hyppäsi ensin linja-autoon, ja Tiitinen jäi odottamaan omaansa. Hän kertoo, että mies ja nainen pakottivat hänet aseella uhaten mukaansa ja vaativat rahaa. Lopulta mies raiskasi hänet.
 Tiitinen ei voinut laittaa hanttiin. Hän katsoi aseen piippuun, lamaantui kauhusta ja oli varma, että kuolisi. Tapahtumista jäi tunne, että henki säilyi, koska Tiitinen suostui kaikkeen ja lopulta onnistui puhumaan itsensä ulos tilanteesta.
 Inkeri Tiitinen fanitti lapsena Spice Girlsiä. Kun vanha juliste löytyi, se pääsi paraatipaikalle keittiöön.
 Toni Pitkänen / Yle
 Tällä kertaa Tiitinen ei salaillut tapahtunutta. Hän teki rikosilmoituksen ja palasi kesken vuoden Suomeen. Traumaa hän pui terapiassa sekä yksin että yhdessä poikaystävän kanssa. Suunta oli eteenpäin, ja elämässä tapahtui paljon nopeaan tahtiin. Terapia jäi, kun Tiitinen alkoi odottaa esikoistaan. Hänestä tuli äiti 18-vuotiaana, ja muutaman vuoden välein perheeseen syntyi kaikkiaan kolme lasta.
 Pikkulapsiperheen elämä oli ihanaa, mutta täyttä. Aikapommi sisällä ehkä tikitti, mutta Inkeri Tiitisellä ei ollut aikaa kuunnella sitä.
 – Kun lapset olivat pieniä, traumat eivät vaivanneet. He pitivät minut niin tiukasti kiinni nykyhetkessä, Tiitinen sanoo.
 Kohtaus tiputti toiseen maailmaan
 Kun Tiitisen nuorinkin lapsi oli jo parivuotias, menneisyys kolkutti oveen. Ensimmäinen kohtaus oli raju. Eräänä yönä kotonaan Inkeri Tiitinen joutui kauhun valtaan. Hän oli varma, että joku on tunkeutumassa taloon ja haluaa satuttaa.
 Tärisevä ja hysteerisesti itkevä Tiitinen lukitsi itsensä autoon. Kun kohtaus viimein meni ohi, Tiitinen nukahti, eikä muistanut jälkikäteen tapahtumista mitään.
 Kokemus oli pelottava. Läheiset epäilivät, että Tiitinen oli sairastunut psykoosiin.
 – Ajattelin itsekin, että olen tullut hulluksi, mitä ikinä se tarkoittaakaan.
 Kyse oli kuitenkin jostain muusta. Tiitisen keho ja mieli alkoivat elää menneitä traumoja uudelleen. Kohtauksen tullessa hän tipahti toiseen maailmaan, jossa hätääntynyt lapsi ja lamaantunut teini pelkäsivät suunniltaan.
 Muusikko Jarkko Martikaisen lyriikat ovat koskettaneet Inkeri Tiitistä kouluvuosista saakka. Niskaan on tatuoitu Martikaisen kappaleesta lause "Intiaanit ymmärtävät kaiken". Toni Pitkänen / Yle
 Mieli yritti suojautua liian voimakkailta tunnetiloilta, kun ahdistus läikkyi yli. Tiitinen ei muistanut kohtauksista mitään jälkikäteen. Psykiatriassa tilaa kutsutaan dissosiaatiohäiriöksi. Sen oireita voivat olla esimerkiksi muistinmenetys, ajan ja paikan tajun katoaminen tai kokemus itsestä vieraantumisesta.
 Dissosiaatio tarkoittaa mielen eriytymistä. Lievänä se on normaali psyyken reaktiotapa. Esimerkiksi hypnoosi perustuu suggestiolla aikaan saatuun tilaan, jossa ajatukset, tunteet, muisti ja käytös eriytyvät toisistaan.
 Mielenterveyden ongelmasta on kyse silloin, kun dissosiaatiotilat ovat rajuja ja haittaavat potilaan elämää. Häiriö on yleisin toistuvan kaltoinkohtelun, väkivallan tai seksuaalisen hyväksikäytön uhreilla.
 Kodista tuli lomalle pelottava paikka
 Dissosiaatiohäiriölle voi olla tyypillistä, että se ilmenee vain joillakin elämän osa-alueilla. Inkeri Tiitinen ei ole esimerkiksi koskaan kärsinyt kohtauksista töissä ollessaan.
 Oikeastaan traumaattiset kokemukset tekivät hänestä kenen tahansa piiskuripomon unelmatyöntekijän. Pahinta, mitä Tiitinen tiesi, oli saada huonoa palautetta tai joutua konfliktiin. Tiitinen sanoi aina “kyllä” sekä työssä että vapaa-ajalla.
 Silti koskaan ei tuntunut siltä, että olisi tehnyt tarpeeksi.
 Kyse ei kuitenkaan ollut pelkästään pakonomaisesta suorittamisesta. Tiitinen kertoo olevansa luonteeltaan utelias, menevä ja tekevä ihminen. Ongelmaksi suorittaminen muodostui sen vuoksi, ettei tekemistä ohjannut oma halu vaan pelko.
 Mieli pysyi kasassa niin pitkään, kun ei ollut aikaa rauhoittua.
 – Usein lomalla vointi romahti, ja kohtauksia tuli jatkuvasti. Kun tilanne oli pahimmillaan, päädyin sairaalaan psykiatriselle osastolle. Siellä hoitajat eivät uskoneet kalenteriani todeksi. Ei yksi ihminen voi tehdä näin paljoa, he sanoivat.
 Vapaapäivät saattoivat kulua niin, että Tiitinen makasi täristen sängyssä, eikä häneen saanut kontaktia. Kohtauksen aikana hän itki tai hyperventiloi niin paljon, että lopulta pyörtyi tai nukahti. Mieli luuppasi traumaattisia tapahtumia. Kohtauksen jälkeen olo oli hetken normaali, kunnes mikä tahansa pieni ärsyke saattoi laukaista uuden kohtauksen.
 Paraneminen alkoi, kun Tiitinen päätti kohottaa kuntoaan lenkkeilemällä. Juostessa löytyi uusi yhteys kehon ja mielen välille.
 Toni Pitkänen / Yle
 Esimerkiksi kerran dissosiaatiokohtaus alkoi täysin yllättäen, kun jonkun kännykkä soi. Puhelimessa oli sama soittoääni, joka oli ollut Tiitisellä käytössä Portugalissa raiskauksen aikaan. Joskus läheiset saivat puhuteltua Tiitistä kohtauksen aikana vain englanniksi, kielellä, jota hän Portugalissa asuessaan käytti eniten.
 Ajat olivat synkkiä ja huumori mustaa: Jaha, loma on tulossa. Lähtisikö reissuun vai kirjautuisiko osastolle? Jos Tiitinen päätyi sairaalaan, kohtaukset loppuivat saman tien, sillä ympäristö ja ihmiset olivat vieraita.
 Myöskään lomareissuilla kohtauksia ei tullut koskaan. Eikä silloin, kun Tiitinen puuhasi perheensä kanssa jotakin uutta ja innostavaa.
 – Meidän perhe on kokeillut kaikki mahdolliset elämykset ja uudet urheilulajit. Siinä on positiivinenkin puolensa, Tiitinen sanoo.
 Lomilla kodista tuli pelottava paikka. Joskus Tiitinen seisoi kyynelsilmin eteisessä ja hoputti perhettään: lähdetään pian mökille – tai ihan mihin tahansa – ettei kohtaus ehdi alkaa.
 Puoliso auttoi lenkkivaatteet päälle
 Apua oli vaikea saada, sillä oikean diagnoosin löytymisessä meni pitkään. Tiitisellä epäiltiin milloin ahdistuneisuushäiriötä ja milloin kaksisuuntaista mielialahäiriötä. Viimein yksi lääkäri osasi tunnistaa traumataustan ja oireilun dissosiaatiohäiriöksi. Mutta varsinainen paraneminen alkoi siitä hetkestä, kun Tiitinen päätti lähteä juoksulenkille.
 Hän oli kyllä käynyt terapiassa ja pukenut ongelmiaan sanoiksi kerta toisensa jälkeen. Se tuntui kuitenkin siltä kuin olisi selostanut elokuvan käsikirjoitusta, jossa asiat tapahtuivat jollekin toiselle.
 Aikapommi oli kehossa ja vain kehon kautta siihen pääsi oikeasti käsiksi.
 Tiitinen ajatteli kohottaa kuntoaan aloittamalla säännöllisen lenkkeilyn, mutta metsäpoluilla tapahtui jotakin tärkeämpää. Juostessa voima virtasi jalkoihin. Keho oli vahva eikä lamaantunut, kuten väkivaltatilanteissa.
 – Lenkillä avautui joku uusi yhteys. Se tuntui valtavan parantavalta.
 Inkeri Tiitinen liikkuu itse niin kuin hyvältä tuntuu. Vuosi sitten hän keskittyi voimaharjoitteluun, mutta treenaa nyt maratonille.

 Toni Pitkänen / Yle
 Hankalimpina aikoina puoliso puki Tiitiselle juoksutrikoot, jos hän ei itse kyennyt, sillä liikunnalla oli niin suuri vaikutus vointiin. Joka kerta olo parani lenkillä.
 Huimia harppauksia paranemisessa tapahtui myös sen jälkeen, kun Tiitinen vaihtoi puhumiseen perustuvan psykoterapian keholliseen traumaterapiaan. Siellä tuskallisia muistoja kohti mentiin turvallisessa ympäristössä ja kehon tuntemusten kautta. Dissosiaatiokohtauksia tuli edelleen, mutta nyt Tiitinen oli niissä itse läsnä ja muisti ne jälkeenpäin. Mielen traumatisoitunut ja terve puoli alkoivat lähestyä toisiaan.
 – Tällä hetkellä minusta tuntuu, että ne ovat jo melkein yhtä. Traumat ovat osa elämäntarinaani ja pystyn tulemaan toimeen niiden kanssa, Tiitinen sanoo.
 Rajat löytyvät harjoittelemalla
 Tiitinen kokee, että liikunta pelasti hänet. Myöhemmin siitä tuli myös ammatti. Tiitinen opiskeli personal traineriksi ja lasten liikunnanohjaajaksi. Hän perusti yrityksen, joka tarjoaa erityisesti perheille tukea muutoksiin kohti terveellisempiä elämäntapoja.
 Liike on Tiitisen mielestä lääke moneen vaivaan, mutta hän on vakuuttunut, ettei pysyviin tuloksiin päästä ulkoapäin sanellun ruokavalion tai treeniohjelman avulla.
 – Entä jos ihminen on vaikka niin ahdistunut, ettei uskalla poistua kotoaan? Ei silloin voi lähteä salille. Pienten muutoksen askelien täytyy sopia omaan arkeen, Tiitinen sanoo.
 Tiitinen kokee, että liikunta pelasti hänet. Vaikeimpina aikoina puoliso auttoi vaikka vaatteet päälle, että sai kannustettua Tiitisen lenkille.
 Toni Pitkänen / Yle
 Sen jälkeen alkaa vaihe, jossa elämän kaikissa muutoksissa Tiitisen mielestä oikeastaan on kyse: uuden opetteleminen. Harjoitellaan ja kokeillaan, onnistutaan ja välillä epäonnistutaan.
 Samaa metodia Tiitinen soveltaa myös omaan elämäänsä. Viime aikoina hän on opetellut erityisesti rajojen vetämistä: nykyisin Tiitinen ei tee töitä kellon ympäri, uskaltaa välillä sanoa “ei” ja kertoo mielipiteensä, vaikka joku saattaa olla eri mieltä.
 Kun Joensuussa järjestettiin Pride-tapahtuma toukokuussa, Tiitinen postasi Instagramiin kuvan ja seksuaalivähemmistöjen oikeuksia puolustavan tekstin. “Jos sinulla on jotain sitä vastaan, että ihminen rakastaa toista ihmistä, niin tämä ei ole sinun tilisi”, postaus päättyi.
 Aikaisemmin vastaavan kirjoituksen julkaiseminen ei olisi ollut mahdollista, koska Tiitistä olisi ahdistanut liikaa se, että joku saattaa suuttua hänelle. Nyt Instagram-päivityksen tekeminen oli tietoinen harjoitus: Tiitinen haluaa tuoda entistä enemmän esiin omia arvojaan, vaikka ne eivät kaikkia miellyttäisi.
 Seksuaalisen väkivallan aiheuttamat traumat varastoituivat kehoon. Kehon kautta Tiitinen myös pääsi käsiksi niihin.
 Toni Pitkänen / Yle
 Turvassa hammaslääkärissä
 Harjoittelun tulosta on myös se, että nykyisin dissosiaatiokohtauksia ei juuri enää tule. Kun Tiitinen tunnistaa ennakoivat merkit ja tuntee kehossaan tutun uhkaavan olon, hän purkaa tilanteen auki jollekin toiselle ihmiselle. Useimmiten pelko väistyy.
 – Identiteettini on pitkään perustunut siihen, että menen karkuun tiettyjä tunnetiloja. Nyt yritän mennä niitä kohti.
 Se tarkoittaa pelkojen kohtaamista arkisissa tilanteissa. Tiitinen vältteli vuosia hammaslääkärillä käyntiä. Ajatus makaamisesta vastaanotolla liikkumatta ja muiden armoilla tuntui mahdottomalta, sillä tilanne muistutti traumakokemuksista.
 Viime keväänä Tiitinen varasi ajan hammashoitoon. Hammaslääkärin tuolissa traumamuistot aktivoituivat, mutta nyt Tiitisellä oli keinoja käsitellä pelkojaan.
 Hän kiersi kätensä ympärilleen ja halasi itseään lempeästi. Pienellä tytöllä sylissä ei ollutkaan mitään hätää.

Inkeri Tiitistä ahdisti tyhjä kalenteri, lomalla tuli aina romahdus – raiskausten traumat ryöpsähtivät esiin, kun arki hellitti


Summary: Poliisi ampui jälleen kyynelkaasua ja kumiluoteja mielenosoittajia kohti.

Rynnäkköpoliisi on ampunut kyynelkaasua ja kumiluoteja mielenosoittajia kohti Hongkongin mielenosoituksissa lähellä Kiinan rajaa. Useiden televisiokanavien uutiskuvasta käy ilmi, että kyynelkaasua on ammuttu useaan otteeseen.
 Osa mielenosoittajista on heittänyt poliiseja kohti erilaisia esineitä.  CNN:n mukaan  mielenosoittajat heittivät poliiseja kohti mitä käsiinsä saivat. Poliisin mukaan mielenosoittajat heittivät tiiliskiviä ja muita kovia esineitä.
 Mellakkavarustein varustautuneet poliisit ovat yrittäneet saada kadut tyhjiksi mielenosoittajista. CNN:n mukaan mielenosoittajat ovat suojautuneet sateenvarjoin ja kypärin.
 Yuen Longin kaupungissa oleva AFP:n toimittaja kertoo nähneensä kuinka poliisi on ampunut useaan otteeseen kyynelkaasua ja kumiluoteja noin 200:a mielenosoittajaa kohti. Mielenosoittajat ovat yrittäneet suojautua poliisin tulelta sateenvarjoin.
 Mielenosoittajat tulivat paikalle "shoppailemaan" ja "pelaamaan Pokemonia", sillä poliisi kielsi protestin järjestämisen. Ritchie B. Tongo / EPA
 Mielenosoittajat saapuivat "pelaamaan Pokemonia"
 Protestissa kritisoidaan viime viikonvaihteessa tapahtunutta hyökkäystä, jossa  joukko naamioituneita miehiä kävi Hongkongin hallintoa vastustavien mielenosoittajien kimppuun . Ainakin 45 ihmistä loukkaantui hyökkäyksessä.
 Poliisin toiminta herätti heti kritiikkiä. Hämmennystä aiheutti muun muassa se, että poliiseilla kesti yli tunti saapua hyökkäyspaikalle. Arvostelijoiden mukaan viranomaiset eivät myöskään ottaneet kiinni aseistautuneita hyökkääjiä, jotka olivat vielä maanantaiaamuna tapahtumapaikan läheisyydessä.
 Poliisin mukaan Yuen Longissa tapahtuneen hyökkäyksen vuoksi on tähän mennessä pidätetty 12 ihmistä, joista yhdeksällä tiedetään olevan yhteyksiä kiinalaisiin rikollisjengeihin, triadeihin.
 Yuen Long sijaitsee Hongkongin Uusien territorioiden luoteisosassa. Maaseudunomaisen Yuen Longin lähialueiden kylistä monet ovat tunnettuja triadikytköksistä ja Manner-Kiinalle myönteisen hallinnon voimakkaasta puolustamisesta.
 Mielenosoituksiin osallistuneet syyttivätkin poliisia myös triadien suojelusta.
 Mellakkapoliisit olivat täydessä valmiudessa vielä hämärä laskeuduttuakin. Ritchie B. Tongo / EPA
 Poliisi oli aiemmin kieltänyt lauantain mielenosoituksen ja perusteli sitä peloilla siitä, että mielenosoittajat kostavat kyläläisille viikon takaisten tapahtumien vuoksi.
 Sosiaalisessa mediassa kehotettiin kiellon vuoksi saapumaan paikalle pelaamaan Pokemon Go -mobiilipeliä tai lähtemään shoppailemaan Yuen Longiin.
 Mielenosoitukset kärjistyneet ajoittain
 Hongkongin tämän kesän laajoissa mielenosoituksissa vastustettiin alun perin kiisteltyä luovutuslakia, joka olisi sallinut rikoksesta syytettyjen luovuttamisen Manner-Kiinaan. Vaikka laki on pantu jäihin, ovat mielenosoitukset muuntuneet yleisemmäksi Hongkongin hallinnon ja Kiinan vastaiseksi liikehdinnäksi.
 Kiinan tukema Hongkongin aluejohtaja  Carrie Lam  ei ole eronnut tehtävästään mielenosoittajien vaatimuksista huolimatta.
 Mielenosoituksissa on aika ajoin nähty yhteenottoja poliisin ja mielenosoittajien välillä, ja aktivistit ovat syyttäneet poliisia kovista otteista.  Aiemmin tässä kuussa mielenosoittajat valtasivat Hongkongin parlamenttitalon  ja piirittivät myös poliisin päämajaa.
 Luovutuslain hyllyttämistä lukuun ottamatta Kiinalta ei ole nähty toistaiseksi myönnytyksiä viikkoja kestäneistä mielenosoituksista huolimatta.
 Lisää aiheesta:
 Poliisi turvautui kyynelkaasuun Hongkongin protesteissa – Ex-poliisijohtaja: Yleinen järjestys pahenee lähiviikkoina
 "Taistellaan yhdessä", "Jaksaa, jaksaa" – poliittisin iskulausein varustetut leivonnaiset viedään käsistä Hongkongissa
 Hongkongin johtaja: Kiistelty luovutuslakiesitys on kuopattu – lausunto ei vastaa mielenosoittajien vaatimuksiin

Hongkongin mielenosoittajat syyttivät poliisia triadien suojelusta ja suojautuivat virkavallan ammuksilta sateenvarjoin


Summary: Lepakot ovat yllättävän pitkäikäisiä. Liedossa asustava koiras täytti tänä kesänä vähintään 18 vuotta.

Tänä viikonloppuna lepakoiden bongailu voi onnistua tavallista helpommin.
 Lepakot ovat aktiivisia, kun sää on lämmin ja tyyni. Loppukesästä lepakoita on paljon liikkeellä myös siksi, että poikaset ovat oppineet lentämään. Yhdyskunnat alkavat hajota, kun nuoret lepakot lähtevät omille teilleen.
 Lepakoiden näkeminen tosin vaatii valvomista.
 – Jos lepakoita tarkkailee silmämääräisesti, on hyvä aloittaa puoli tuntia auringonlaskun jälkeen, sanoo lepakkotutkija ja Suomen lepakkotieteellisen yhdistyksen varapuheenjohtaja  Anna Blomberg .
 Tänä viikonloppuna järjestettävässä Lepakkobongauksessa voi havainnoida lepakoita tunnin ajan itse valitsemassaan paikassa, vaikkapa kesämökin pihalla, puistossa tai järven rannalla.  Suomen lepakkotieteellisen yhdistyksen  järjestämään tapahtumaan voi osallistua kuka tahansa.
 Anna Blomberg pitää todennäköisenä, että tunnin mittainen tarkkailu tuottaa tulosta.
 – Jos vain kiinnittää huomiota, lepakoita kyllä näkee. Istuskelin itse eilen Turun Puolalanpuistossa, ja siellä lenteli kaksi pohjanlepakkoa, Blomberg sanoo.
 Havainnot voi halutessaan ilmoittaa  Suomen lajitietokeskuksen retkilomakkeella .
 Kaupunkipuistoissakin lentelee lepakoita
 Millaisissa paikoissa lepakoita sitten näkee? Suomessa on tavattu kolmeatoista eri lepakkolajia, joiden elintavat ovat keskenään erilaisia.
 Yleisimmän lepakon,  pohjanlepakon , voi Anna Blombergin mukaan nähdä melkein missä tahansa. Niitä on kaupunkipuistoissakin.
 – Jos taivaalle katsoessasi näet lepakon lentämässä ympyrää jollakin aukealla paikalla, se on monesti pohjanlepakko, Blomberg sanoo.
 Toisen yleisen lepakon,  vesisiipan , voi puolestaan bongata järvellä.
 – Vesisiippa tykkää saalistaa vesistöjen äärellä ja napsia saalista veden pinnalta.
 Metsätiellä kävellessä ohi voi puolestaan sujahtaa esimerkiksi viiksisiippa tai  isoviiksisiippa .
 Jos lepakoiden tarkkailu kiinnostaa enemmänkin, niiden bongaamisessa ja lajien erottamisessa auttaa lepakkodetektori. Se muuntaa lepakoiden lähettämät ultraäänet ihmiskorvin kuultaviksi.
 – Lepakkodetektorin avulla monesti huomaa, että lepakoita on ympärillä paljon. Vaikka niitä ei näkisi, niitä kyllä kuulee, Anna Blomberg toteaa.
 Blomberg muistuttaa, että lähtökohtaisesti lepakkoa ei ikinä saa koskea. Se on rauhoitettu eläin ja voi myös levittää rabiesta, vaikka riski Suomessa onkin pieni.
 Suomen vanhin lepakko asustaa Liedossa
 Vaikkapa lintuihin verrattuna lepakoista tiedetään toistaiseksi hyvin vähän. Edes niiden määrästä Suomessa ei ole luotettavaa tietoa. Esimerkiksi metsissä elävä viiksisiippa voi Anna Blombergin mukaan olla harvinaisempi kuin tähän asti on luultu, ja se saattaa olla herkkä ympäristön muutoksille.
 Lepakot ovat muihin pieniin hyönteissyöjiin verrattuna hyvin pitkäikäisiä. Ikää on voitu selvittää rengastusten avulla.
 Suomessa havaittu vanhin lepakko elelee tällä hetkellä Liedon Nautelankoskella.
 – Siellä on vesisiippakoiras, joka täytti tänä kesänä vähintään 18 vuotta. Se tunnetaan Nautelankosken nestorina, Anna Blomberg sanoo.
 Aivan tarkasti Suomen vanhimman lepakon ikää ei tiedetä, sillä se rengastettiin aikuisena. Lepakko voi elää vielä paljon vanhemmaksikin. Kaikkein iäkkäin on ollut siperialainen, yli nelikymmenvuotiaaksi elänyt isoviiksisiippa.
 Suomen lepakkotieteellisen yhdistyksen  Lepakkobongaus jatkuu sunnuntaihin 28. heinäkuuta asti.

Lepakkobongaukseen on tänä yönä täydelliset olosuhteet – sää on lepakoille mieluinen, poikasetkin lentävät jo


Summary: Venäjän presidentti Vladimir Putin seurasi sukelluskellosta venäläisten merisotilaiden muistoksi järjestettyä vedenalaista seremoniaa.

Venäjän presidentti  Vladimir Putin  sukelsi tänään helteisen Suomenlahden pinnalta meren viileisiin syvyyksiin.
 Presidentin matkan kohteena oli 50 metrin syvydessä lepäävä ShCh-308 Semga-sukellusvene. Se köytyi kaikuluotaintutkimuksissa vuonna 2018.
 Presidentti Putinin vedenalainen vierailu kesti noin tunnin. Hän matkasi sukellusveneen sijaintipaikalle Sea Explorer-3-aluksella. Sukeltajat asettivat Semgan alukselle muistolaatan.
 Semga liittyi Venäjän Itämeren laivastoon syyskuussa vuonna 1942. Venäläisten mukaan se ehti tuhota kolme saksalaisalusta Utön vesillä. Lokakuussa sukellusvene törmäsi saksalaiseen miinaan ja vei syvyyksiin 40 hengen miehistön.
 Sukellus on Putinille tuttua
 Presidentti Putinilla on aiempaa kokemusta syvänmerensukelluksesta muun muassa Baikal-järveltä vuonna 2009. Tuolloin hän testasi kolmen tunnin sukelluksella merentutkimukseen suunniteltua Mir 1-sukelluslaitetta.
 Tänään lauantaina presidentin päivää sävyttivät meritragediat. Muistosukelluksen jälkeen hän tapasi heinäkuussa Barentsinmerellä  vaurioituneen sukellusveneen tulipalossa  kuolleiden merisotilaiden omaisia. Tilaisuuteen osalllistui 13 miehistön jäsenen omaisia. Palon syytä tutkitaan edelleen.

Presidentti Putin piipahti Suomenlahden syvyyksissä sukellusveneen hylyllä


Summary: Kesän ainoan keikkansa Työväen Musiikkitapahtumassa Valkeakoskella tehnyt Järvinen päättää musiikillisen hiljaiselonsa.

Anna Järvinen  on hyväntuulinen, vaikka on hätää kärsimässä mustassa housupuvussaan. Perjantai-iltapäivällä mittari näyttää Valkeakoskella yli kolmeakymmentä astetta.
 – Kaikki käyttäytyy niin kuin tämä uskomaton helle olisi jotenkin normaalia. Mä yritän vaan överleva - mitä se on suomeksi? Koitan pysyä elossa.
 Paahteesta huolimatta Järvisestä on ihanaa olla Suomessa. Tänne on lähes jatkuva koti-ikävä, vaikka hän on asunut Ruotsissa kuusivuotiaasta lähtien. Se kuuluu Järvisen lauluissa.
 – En tiedä, olenko koskaan tuntenut itseäni ruotsinsuomalaiseksi. Olen suomalainen, joka asuu Ruotsissa. Sydämestä ainakin puolet on Suomessa, siinä on surua mukana. Toisaalta kuulun kahteen kulttuuriin, toisaalta en kumpaankaan.
 "Lampi täyttyi, piti tehdä taas lauluja"
 Anna Järvinen on viimeisten kolmen vuoden ajan elänyt musiikillista hiljaiseloa. Hän on keskittynyt kahden tyttärensä kasvattamiseen ja päivätyöhönsä kieltenopettajana.
 Esiintyminen Työväen Sivistysliiton satavuotisjuhlaklubilla Valkeakosken  Työväen Musiikkitapahtumassa  on ainoa keikka, jonka Järvinen tänä kesänä tekee.
 – Mun keikkabuukkaaja on ollut mulle vähän ärtynyt. Se sanoi, että olen ainoa sen artisteista, joka ei halua soittaa, Järvinen nauraa.
 Järvinen julkaisi kolme ensimmäistä levyään melko tiiviiseen tahtiin. Kaikki aika meni joko studiolla äänittämässä tai kiertueella. Jossain vaiheessa se alkoi väsyttää. Oli tauon aika.
 – Ensimmäiset levyt tulivat niin nopeasti, koska mä olin odottanut niin kauan, että oli kauhean paljon sanottavaa. Viimeisimmän levyn aikoihin mun lapsista tuli teini-ikäisiä, ja elämä muuttui aika rajusti. En ehtinyt oikein ajatella.
 Nyt arki on vähän rauhoittunut ja uuden musiikin tekemiseen on noussut tarve. Järvinen äänittää nyt kaikessa rauhassa uutta albumia, ilman tiukkaa aikarajaa.
 – Tuntuu, niin kuin sisällä olisi sellainen lampi taas tullut täyteen, ja on pakko tehdä lauluja.
 Ei mun ehkä enää tarvitse pelätä, että luovuus loppuu. Se joskus vain lepää, ja tulee sitten takaisin.  Muusikko Anna Järvinen
 "Kaikki on tunnetta"
 Anna Järvinen on monissa lauluissaan käsitellyt Suomen-ikäväänsä ja juuriaan. Nyt tekeillä oleva levy liikkuu enimmäkseen ruotsalaisessa maisemassa.
 Mitään varsinaista teemaa albumilla ei ole, tai ainakaan Järvinen ei laulujen syntyvaiheessa sellaista ajattele.
 – Sitä aina kirjoittaa siitä, missä sillä hetkellä on. Ehkä mä voin vasta vuoden päästä nähdä sen teeman. Nyt yritän vain sanoilla ja sävelillä kertoa omasta todellisuudestani.
 Järviselle musiikin tekeminen on intuitiivinen prosessi.
 – Mä oon tosi huono olemaan tietoinen silloin kun teen musiikkia. Mä oon hyväksynyt sen, että mä teen niin ja toiset voi tehdä toisella tavalla. Nytkään en oikein vielä tiedä, mitä mä teen.
 Uudet laulut saavat alkunsa niin, että Järvinen soittelee kitaraa makuuhuoneessaan, tai istuu pianon ääreen etsimään oikeita säveliä kuvaillakseen tunnettaan.
 – Sitten mä lähetän niitä mun kavereille, jotka osaa ihan oikeesti soittaa kitaraa ja pianoa ja kaikkea.
 Suurin osa Järvisen levyn muusikoista on Dungen-yhtyeen jäseniä. He ovat soittaneet Järvisen kaikilla levyillä. Studioon mennään aina silloin, kun muilta kiireiltä ehditään, ilman paineita.
 Järviselle on tärkeää työskennellä sellaisten ihmisten kanssa, jotka ymmärtävät vaistonvaraisesti, mihin hän tähtää.
 – Koska mulla ei ole musiikillista koulutusta, tarvitsen ihmisiä, joiden kanssa mulla on intuitiivinen kommunikaatio. En osaa verbalisoida sitä, mitä mä yritän tehdä. Kaikki on vain tunnetta.
 Anna Järvinen toivoo pian palaavansa Suomeen esiintymään. Olli Perttula / Yle
 "Suomalaiset on jotenkin niin cooleja"
 On ollut hetkiä, jolloin Anna Järvinen on kyseenalaistanut koko muusikonuransa. Ne hetket ovat onneksi menneet aina ohi.
 – Silloin tällöin ajattelee, että nyt mä olen liian vanha, tai olen jo sanonut tämänkin. Jonkinlainen luova prosessi on kuitenkin käynnissä koko ajan. Ei mun ehkä enää tarvitse pelätä, että luovuus loppuu. Se joskus vain lepää, ja tulee sitten takaisin.
 Taiteen tekeminen on Järviselle muutakin kuin säveltämistä.
 – Se voi olla vaikka piirtämistä, maalaamista, tai kirjoittamista. Kaikki on sitä samaa prosessia. Everything is everything, niin kuin  Lauryn Hill  laulaa.
 Viime vuosina Järvinen on käyttänyt iltojaan kirjoittamiseen, vaikka kirjoittaminen ilman musiikkia on hänen mielestään kauhean vaikeaa.
 – Saa nähdä, tuleeko se ikinä valmiiksi. Se on jonkinlainen kirja, mutten tiedä, näytänkö sitä ikinä kenellekään.
 Nyt on kuitenkin aika laulaa.
 Suomalaiselle yleisölle Suomessa esiintyminen on aina erityinen kokemus; samaan aikaan ihana ja pelottava.
 –Suomalaiset on jotenkin niin cooleja, enkä mä osaa tätä kieltä niin hyvin. Mä kunnioitan tosi paljon suomalaisia, jotka on ihan oikeesti suomalaisia.

Anna Järvinen tekee pitkästä aikaa uutta albumia: "Se on aina hirveän intuitiivinen prosessi"


Summary: Suomen uimaopetus- ja hengenpelastusliitolla on nyrkkisääntö, jolla muutkin kuin superuimarit voivat auttaa pulaan joutunutta – "H-rap": hälytä apua, rauhoitu ja rauhoita, etsi apuväline ja pelasta.

Suomen uimaopetus- ja hengenpelastusliitto (SUH)

Helteiset kesälomapäivät ja viikonloput täyttävät Suomen uimarantoja. Eniten köllötellään hiekalla, mutta lämmin vesi houkuttelee monia myös pulahtelemaan. Se on hauskaa, mutta se voi olla myös vaarallista, ellei ymmärrä kunnioittaa vettä sekä omasta että lastensa puolesta.
 –Me suomalaiset yliarvioimme oman uimataitomme, niin kuin muuallakin yleensä, tuumii Suomen uimaopetus- ja hengenpelastusliiton SUH:n viestintäasiantuntija Niko Nieminen, joka työnsä lisäksi myös kouluttaa vapaa-ajallaan uimaopettajia ja hengenpelastajia.
 Pohjoismaisen määritelmän mukaan uimataitoa on vasta se, jos syvään veteen pudottuaan tai pulahdettuaan pystyy uimaan yhtäjaksoisesti 200 metriä, josta 50 metriä selkäuintia.
 Toissavuotisen tutkimuksen  mukaan sen selvittää 76 prosenttia kuudesluokkalaisista, 12–13-vuotiasta. Kolmella neljänneksellään he päihittävät aikuiset: aiemmassa tutkimuksessa vastaava taito oli vain kahdella kolmesta aikuisesta.
 Mikko Airikka / Yle
 Kuudesluokkalaisten uimataitoa tutkimuksessa selvitettiin siksi, että perusopetuksen opetussuunnitelman mukaan heillä pitäisi olla tuo pohjoismaisen määritelmän mukainen taitotaso.
 Yli neljäsosa peruskouluista ei opeta kuudesluokkalaisille enää uintia, ja on sellaisiakin kouluja, joista uintiopetus puuttuu kokonaan.
 Niko Nieminen Anniina Wallius / Yle
 Uimataidon testaaminen uimahallissa on yksi juttu, luonnonvedet usein aivan toinen.
 – Vesi on yleensä kylmempää, ja kylmä vesi kangistaa. Uiminen ei tietenkään ole samanlaista kuin hallissa. Jos vesi on 15-asteista, et ehkä pystykään uimaan samaa metrimäärää, eikä näkyvyyskään aina ole yhtä hyvä kuin hallissa, sanoo Niko Nieminen.
 Nieminen arvioi näppituntumalta, että ehkä puolet uimataitoisiksi luokitelluista suomalaisista pystyy uimaan testimatkan verran myös avovedessä. Mutta se, että tullaan rannalle nauttimaan kesäpäivästä, on silti se ykkösjuttu, hän korostaa.
 Jotta päivä myös päättyisi onnellisesti, Nieminen antaa muutaman vinkin.
 – Ei mennä yksin uimaan, vaan on aina kaveri mukana. Uidaan rannan suuntaisesti, jotta jalat ulottuvat pohjaan, jos jotakin tapahtuu. Uimataidottoman on hyvä ottaa jokin kelluke mukaan, ja lapsille voi laittaa pelastusliivin myös rannalla.
 Ikäviäkin asioita kuitenkin tapahtuu. Tänä vuonna on hukkunut 54 suomalaista.
 Tyypillinen hukkuja on edelleen keski-ikäinen mies, ja alkoholilla on usein osuutta asiaan, mutta tänä kesänä on hukkunut myös poikkeuksellisen paljon lapsia. Henkensä on menettänyt kuusi lasta. Viime vuonna luku oli kaunis nolla.
 Vedessä lapset on syytä pitää aivan käden ulottuvilla, suosittelee uimavalvonnan ammattilainen.  Anniina Wallius / Yle
 Useimmat meistä ovat nähneet veden varaan joutumisen onneksi vain elokuvissa. Sen takia meillä voi toisaalta olla siitä aivan väärä kuva. Hukkuminen on hiljaista, ei rajua ja äänekästä henkiinjäämikamppailua, Nieminen muistuttaa.
 Hukkuva yrittää ensisijaisesti saada suunsa ja nenänsä vedenpinnan yläpuolelle, jotta saisi hengitettyä. Hän painuu välillä pinnan alle, ja kun hän tulee pinnalle, hän vetäisee keuhkoihinsa ilmaa. Samaan aikaan ei voi huutaa.
 – Kädet ovat veden alla, kun hän yrittää painaa vettä alaspäin. Näyttää siltä kuin hän kiipeäisi näkymättömiä tikkaita ylöspäin.
 Uimaopetus- ja hengenpelastusliitolla on muistisääntö, jolla hukkuvaa voi auttaa vaikkei mikään superuimari olisikaan – "H-rap".
 H  = hälytä eli soita tai pyydä jotakuta soittamaan hätänumeroon. R  = vedä henkeä eli rauhoitu ja rauhoittele myös avun tarvitsijaa. A  = etsi apuväline eli jotakin kättä pitempää ja mielellään kelluvaa. P  = pelasta eli ojenna apuväline itsensi ja pelastettavan väliin.
 Apuväline on erittäin tärkeä, sillä ilman sellaista yhden hukkuminen voi muuttua kahden hukkumiseksi. Autettava voi vetää auttajan mukanaan veden alle pyrkiessään saamaan henkeä hinnalla millä hyvänsä.
 – Jos hän saa jostakin kiinni, hän ei mieti, onko se isä, äiti, kaveri, vaan vaistomainen reaktio on ottaa kiinni ja yrittää ponkaista vedestä ylös, Nieminen sanoo.
 Kuuma kesäinen lauantai veti väkeä Hietaniemen uimarannalle.  Anniina Wallius / Yle
 Helsingin Hietaniemen uimarannalla, Hietarannassa, Hietsussa ottaa aurinkoa uumana kesäpäivänä jopa kymmenen tuhatta ihmistä. Täällä ja muilla isoilla kaupunkirannoilla on myös valvojia turvallisuutta silmällä pitämässä.
 Yksi heistä on Topias Tuononen. Mitä hän rannalla erityisesti seuraa?
 – Etenkin juuri pikkulapsia, varsinkin jos ei ole vanhempia lähellä. Silmä on yleensä pikkulapsissa, jotka menevät kellukkeilla tai vastaavilla vähän syvemmälle.
 Tuononen kertoo hakeneensa muutaman rannalle, mutta hengenvaarallisia tilanteita ei ole ollut.
 – Ei ole ollut, koska on ollut valvoja hereillä.
 Sama ohje ammattilaisilla on myös vanhemmille.
 – Ollaan ihan lähellä lapsia rannalla, ihan käden mitan päässä. Vedessä jätetään lapsi aikuisen ja rannan väliin. Annetaan aikaa lapselle eli jätetään kännykät ja lehdet kassiin ja katsotaan heitä herkeämättä, sanoo Niko Nieminen.
 Topias Tuononen Anniina Wallius / Yle
 Rantapallo, uimarengas tai muu rantalelu ei riitä lapsen turvaksi edes rantavedessä.
 – Kellukkeet käsissä tai lötköpötkö ovat parempi kuin ei mitään, mutta eivät välttämättä estä hukkumista. Jos oma kelluntaväline lähtee tuulen mukaan, niin lapsi lähtee perää. Jos hän on uimataidoton, voi käydä ikäviä asioita, jos vanhempi on rannalla ja tekee päivitystä someen.
 Lopuksi vielä Niemisen tiivistetyt vinkit hyvää kesään: Pidetään toisistamme huolta, ollaan rannalla lasten lähellä, puetaan pelastusliivit päälle, kun lähdetään vesille, ja muistetaan, että alkoholi ei vesille kuulu.

Helteellä uimarannat houkuttelevat ja vesi virkistää mutta uimataitoaan ei kannata koetella liikaa


Summary: Maan hallinnon ja talebanien väliset neuvottelut saatetaan järjestää kohta Norjassa.

Afganistanin hallinnon ja talebanien väliset rauhanneuvottelut voivat alkaa kahden viikon sisällä, kertoo afgaaniviranomainen. Toteutuessaan neuvottelut olisivat merkittävä askel alueella riehuneen konfliktin loppumiselle.
 – Valmistaudumme suoriin neuvotteluihin, kertoi Afganistanin rauhanasioiden ministeri  Abdul Salam Rahimi.
 Rahimin mukaan hallintoa edustaisi neuvotteluissa 15-henkinen delegaatio.
 – Me teemme työtä kaikkien osapuolien kanssa ja toivomme, että ensimmäinen tapaaminen järjestetään seuraavien kahden viikon aikana eurooppalaisessa valtiossa, Rahimi kertoi.
 Hän ei kertonut tarkemmin, missä maassa neuvottelut saatettaisiin järjestää, mutta AFP:n diplomaattilähteiden mukaan keskustelujen olisi määrä alkaa elokuun 7. päivänä Norjan pääkaupungissa Oslossa.
 Uutistoimiston lähteen mukaan kansainvälinen yhteisö ja afgaanihallinto odottivat vielä varmistusta talebanilta.
 Yhdysvallat ja talebanit kahdeksatta kertaa pöydän ääreen
 Talebanit eivät ole tähän mennessä suostuneet keskustelemaan Afganistanin presidentin  Ashraf Ghanin  hallinnon kanssa. Talebanien mielestä Ghanin hallinto on laiton.
 Viime aikoina äärijärjestön kannoissa on nähty kuitenkin lientymistä ja talebanien edustajat tapasivat vastikään järjestetyissä neuvotteluissa Ghanin edustajia.
 Edustajat osallistuivat kuitenkin neuvotteluihin henkilökohtaisessa ominaisuudessa, jotta talebanit voivat edelleen vakuuttaa, etteivät ole yhteyksissä hallinnon kanssa.
 Samaan aikaan Yhdysvaltain rauhanlähettilään  Zalmay Khalilzadin  vierailu Kabulissa jatkuu. Khalilzad on viettänyt Afganistanin pääkaupungissa useita päiviä ja tavannut Ghanin sekä yhdysvaltalaisia viranomaisia.
 Hänen on määrä lentää ensi viikolla Dohaan, jossa on tarkoitus järjestää Yhdysvaltain ja talebanien välisten neuvotteluiden kahdeksas kierros.
 Kilpakumppanit ovat kertoneet, että keskustelut ovat tuottaneet tulosta ja niiden avulla on päästy lähemmäs sopimusta, joka päättäisi Yhdysvaltojen 18 vuoden mittaisen sotilaallisen läsnäolon Afganistanissa.
 Osapuolet lisänneet taisteluiden tahtia
 Oli sopimus sisällöltään millainen tahansa, on talebanien kyettävä neuvottelemaan myös maan hallinnon kanssa.
 Talebanin edustaja  Zabihullah Mujahid  kertoi AFP:lle, että neuvottelut eivät voi alkaa ennen kuin Yhdysvaltain kanssa on tehty sopimus. Hän myös toisti kapinallisten kannan, etteivät he suostu neuvottelemaan Kabulissa toimivan hallinnon kanssa.
 Vaikka neuvottelujen määrät ovat nousussa, on sota edelleen käynnissä Afganistanissa. Niin taleban, afgaanihallinto kuin yhdysvaltalaisetkin joukot ovat lisänneet taisteluiden tahtia.
 Ainakin kolme poliisia kuoli ja kymmenkunta muuta loukkaantui lauantaina, kun talebanin itsemurhapommittaja ajoi räjähtein täytetyn yhdysvaltalaisvalmisteisen panssariajoneuvon rakennuskeskittymään itäisessä Afganistanissa, viranomaiset kertoivat lauantaina.
 Tämän lisäksi torstaina kolme räjähdystä ravisutti pääkaupunkia ja tappoivat ainakin 10 ihmistä ja haavoittivat monia muita.

Afganistanin rauhanministeri maalailee loppua vuosien konfliktille


Summary: Järistys tapahtui varhain sunnuntaiaamuna lähellä Honshun saaren eteläistä rannikkoa.

Japanissa lähelllä Honshun saaren etelärannikoa on tapahtunut voimakas maanjäristys varhain sunnuntaina. Järistyksen voimakkuus oli 6,3 magnitudia, kertoo Euroopan maanjäristyksiä valvova palvelu EMSC.
 Alueella asuu noin 30 miljoonaa ihmistä. Vielä ei ole kerrottu järistyksen aiheuttamista vaurioista tai loukkaantumisista.

Japanissa on tapahtunut 6,3 magnitudin maanjäristys


Summary: Amerikkalaisten JASSM-rynnäkköohjusten kaappaaminen Suomen Hornet-monitoimihävittäjiin nousee Jarmo Lindbergin sotilasuran huippuhetkeksi.

Puolustusvoimain komentaja vaihtuu elokuun alussa. Viisi vuotta armeijaa johtanut ilmavoimien kenraali  Jarmo Lindberg  jättää tehtävän maavoimien kenraalille  Timo Kiviselle . Tänä vuonna kuusikymppisiään juhlivat kenraalit tapasivat jo samalla kadettikurssilla vuosina 1979–82.
 Hornet-hävittäjien parissa neljännesvuosisadan viettänyt Lindberg ei haikaile uusien hävittäjähankintojen perään.
 – Hävittäjähankinnat ovat hyvin raiteillaan ja aikataulussa ja siinä päätoimijat ovat puolustusministeriö, logistiikkalaitos ja ilmavoimat ja sitähän tekee suuri ryhmä väkeä parhaillaan ja hyvässä aikataulussa, Lindberg korostaa.
 Head huntereille Lindberg olisi huippusaalis
 Kysymykseen, onko täysin poissuljettua, että väistyvä komentaja tulisi vielä porstuan kautta mukaan  hävittäjäpeliin  esimerkiksi jonkun hävittäjän myyntimiehenä, Lindberg vastaa hieman arvoituksellisesti.
 – Minä en lähde spekuloimaan tämän kaltaisia asioita. Minulla on tässä puolen vuoden karenssi edessä kaikkeen tähän nykyiseen tehtävään liittyviin asioihin. Minulla ei ole henkilökohtaisia suunnitelmia suuntaan tai toiseen, Lindberg toteaa.
 Lentokonevalmistajien head huntereille Lindberg olisi todellinen täysosuma. Lentoharrastuksen kautta sotilasuralle kulkenut hävittäjälentäjä on nähnyt alallaan jo kaiken.
 Lindberg kertoo matkustaneensa viime vuosikymmenten aikana ahkerasti Yhdysvalloissa.
 – Jos on yksi asia, jossa olen kokenut, että minun omilla tekemisilläni on ollut jotain merkitystä meidän torjuntakyvylle, niin olen yli neljännesvuosisadan kulkenut toistuvasti, vuosittain Yhdysvaltoihin erittäin haastaviin, tiukkoihin neuvotteluihin hallinnon ja kaikkien suurempien puolustusvälineteollisuuden valmistajien kanssa, Lindberg sanoo.
 Yhtenä merkittävänä saavutuksenaan Lindberg mainitsee  ohjuskaupat.
 – Tähän (Hornet-monitoimihävittäjien) JASSM-rynnäkköohjusten neuvotteluun minulta meni kokonainen vuosikymmen ja sen lopputuloksena sitten meillä ja ehkä jossain muuallakin hieman hämmästeltiin, miten voi olla mahdollista, että Suomelle myytiin Yhdysvaltain ilmavoimien kruununjalokivi ainoana maana Australian jälkeen. Tämä on niitä asioita, joita on sitten mukava muistella kiikkustuolissa, Lindberg linjaa.
 Lindbergin komentajakauden loppua on varjostanut ilmavoimien  Lemmenjoen vapaaehtoisista kertausharjoituksista  aiheutunut kohu.
 Lindbergin mukaan sekin tapaus piti näköjään elää: hyvässä ja pahassa. Lindberg vakuuttaa, että opiksi on opettu ja korjausliikkeet on tehty.
 – Puolustusvoimat ovat ryhtyneet toimenpiteisiin, jotka olemme tuoneet selkeästi julkisuuteen ja me jatkamme siinä asennossa, jonka olemme jo kertoneet, Lindberg kuittaa kysymykset Lemmenjoen tapahtumien vaikutuksista.
 Komentajan mukaan puolustusvoimissa katsotaan nyt entistä tarkemmin myös kaikki vapaaehtoiset harjoitukset.
 – Katsotaan, miten niitä järjestetään ja ohjeistetaan ne. Seuraamme niitä huomattavasti tarkemmin kuin aikaisemmin, Lindberg lupaa.
 Idän ja lännen sotilaspiirien välissä
 Lindberg on lentänyt sekä neuvostovalmisteisella MiG-21:llä että amerikkalaisella F/A-18 Hornetilla.
 – Elokuussa 1991 Karjalan lennoston laivuevierailulla Moskovaan, Kubinkan lentotukikohdassa, lensin neuvostoilmavoimien vuosipäivänä Mig-taitolentoesityksen ja sain sitten Moskovan sotilaspiirin ilmavoimien komentajalta, kenraalieversti  (Nikolai) Antoškinilta  niin kutsututut Sniperin siivet, jotka ovat korkeimmat, mitä ohjaaja voi Neuvostoliitossa saada, Lindberg muistelee.
 Puoli vuotta myöhemmin Neuvostoliittoa ei ollut enää olemassa.
 – Kolme ja puoli vuotta myöhemmin löysin itseni Yhdysvaltain laivaston Hornetin ohjaamosta Tyynen valtameren yllä lentämässä Yhdysvaltain merivoimien ja merijalkaväen ohjaajien kanssa, Lindberg kuvaa Suomenin sotilaallisen ympäristön nopeaa muutosta.
 Alueloukkauksissa Venäjä teki ryhtiliikkeen
 Jarmo Lindberg aloitti puolustusvoimain komentajana elokuussa 2014. Saman kuun lopulla venäläiset sotilaskoneet loukkasivat Suomen ilmatilaa yhden viikon aikana kolme kertaa.  Suomen ilmavoimat nosti valmiuttaan  ja Hornetit olivat paljon ilmassa.
 Nyt tilanne on rauhoittunut.
 – Vuoden 2013 jälkeen Venäjän lentotoiminnan volyymi Suomenlahdella on kasvanut, mutta nämä loukkaukset eivät ole kasvaneet samassa suhteessa. Ilman lisätietoja ulkopuolinen voisi arvioida, olisiko siellä sitten tehty jotain ryhtiliikettä, Lindberg pohtii.
 Kuin lähtötervehdyksenä venäläinen valtion ilma-alus, kuten rajavartioston tutkintatiedotteessa luonnehditaan,  pyrähti  17. heinäkuuta Suomen ilmatilassa. Alueloukkaus oli venäläisille tyypillisesti Porvoon eteläpuolella. Muutaman kilometrin loikka Suomen puolelle kesti muutaman minuutin.
 Toissa viikolla Etelä-Korean armeija  kertoi  vastanneensa venäläisten sotilaskoneiden alueloukkaukseen sadoilla varoituslaukauksilla. Suomenlahdella näin järeisiin toimiin ei ole tarvinut ryhtyä.
 – Etelä-Koreasta julkisuuteen tulleiden tietojen mukaan tilanne on vaikuttanut hieman dramaattisemmalta, jos pitää paikkansa se tieto, että Etelä-Korean tunnistavat koneet olisivat ampuneet useita varoituslaukauksia venäläiskoneiden läheisyydessä, niin silloin siinä on kyllä ollut dramatiikkaa aivan eri tasolla, Lindberg hämmästelee.
 Lisää aiheesta:
 Hornetien muuttaminen pommitustehtäviin sopiviksi valmistui
 Puolustusvoimat: Tunnistuslentoja tarvittaessa joka tilanteessa
 Analyysi: Hävittäjäehdokkaat kilpailevat huomiosta Turun taivaalla – koneiden vertailu on Suomelle megaurakka
 "Sota ei yhtä miestä kaipaa" – Puolustusvoimain komentaja Jarmo Lindberg ei hae jatkokautta

Hävittäjälentäjä vaihtoi neuvosto-MiGistä jenkki-Hornetiin – Jarmo Lindberg jättää hävittäjähankinnat puolustusvoimien uudelle johdolle


Summary: Taidenäyttely jouduttiin sulkemaan Riihimäellä ilkivallan vuoksi. Tekijät tyhjensivät tiloissa jauhesammuttimia, rikkoivat osan teoksista ja hajottivat paikkoja.

Näky Riihimäen vanhalla lasitehtaalla on lohduton. Hämäläistaiteilijoiden taidenäyttelyn tilat on sotkettu jauhesammuttimella, teoksia rikottu ja tallottu. Tavaroita on heitelty hujan hajan, lamppuja hajoitettu. Näyttelystä on varastettu muun muassa videotykkejä.
 Näyttelyn tiloihin Riihimäen vanhalle lasitehtaalle oli murtauduttu viime viikon torstain ja perjantain välisen yön tai illan aikana. Ilkivallan kohteeksi joutuneen Ars Hämeen taidenäyttelyn vahingot nousevat jopa sataan tuhanteen euroon.
 Kesänäyttelyn ovet jouduttiin laittamaan säppiin etuajassa.
 – Ei ole mitään mahdollisuutta enää jatkaa näyttelyä. Tämä on täysin tuhottu, summaa Ars-Häme ry:n puheenjohtaja  Mika Karhu.
 Nykytaidenäyttelyssä oli esillä 28 taiteilijan teoksia. Näyttely oli rakennettu talkoohengessä, vapaaehtoisvoimin.
 – Onhan se kaikille pettymys. Tähän on tosissaan panostettu ja tätä on tehty omalla kustannuksella. Näyttelystä tuli hyvä, ja sitten se puolivälissä loppuu tällä tavalla kesken, sanoo näyttelyn kuraattori  Simo Ripatti .
 Varkaat olivat jättäneet lattiaan jalanjälkiä.  Meeri Niinistö / Yle
 Reilu viikko sitten Tila havainnon taustana -näyttelyyn murtauduttiin ensimmäisen kerran, mutta tuolloin varkaiden mukaan lähtivät vain edulliset kaiuttimet.
 – Näyttää siltä, että videotekniikkaa täältä on tultu hakemaan. Yhtäkään taideteosta ei ole varastettu, tuhottu vain. Ei tämä mikään taidevarkaus ole, sanoo Karhu.
 Karhun mukaan murto on herättänyt kysymyksiä esimerkiksi siitä, miten vastaavanlaisia näyttelyitä voidaan tulevaisuudessa järjestää.
 – Tapaus on ainutlaatuinen niin Suomessa kuin ulkomailla. Lähes 30 vuotisen urani ajalta en muista, että vastaavaa olisi tapahtunut. Ihmiset alkavat pohtimaan, miten tulevaisuudessa tämänkaltaisia näyttelyitä uskaltaa tehdä.
 Karhulta ei heru sympatioita tekijöitä kohtaan.
 – Tällainen teko kertoo siitä, että tekijät ovat täysin vieraantuneita yleisistä moraalikoodeista. Kyseessä voi olla ymmärtämättömyys ja täydellinen välinpitämättömyys siitä, millaisessa ympäristössä riehutaan.
 – Voi olla, että tekijöille tulee täytenä yllätyksenä vahinkojen suuruus, toteaa Karhu.
 Ars Hämeen puheenjohtaja Mika Karhun mukaan vahingot Riihimäen vanhalla lasitehtaalla nousevat jopa sataan tuhanteen euroon.  Meeri Niinistö / Yle
 Poliisi toivoo apua yleisöltä
 Hämeen poliisi tutkii tekoa varkautena ja törkeänä vahingontekona. Poliisilla ei tässä vaiheessa ole epäiltyjä tiedossa.
 Poliisi toivookin yleisön havaintoja torstai-iltapäivän ja perjantaiaamupäivän väliseltä ajalta Riihimäen Vanhan lasitehtaan ympäristöstä.
 – Tekotapa ei ole poikkeuksellinen, mutta se, että murtaudutaan taidenäyttelyyn ja rikotaan taide-esineitä, on harvinaista, kertoo tutkinnanjohtaja, rikoskomisario Lalli Jylhä Hämeen poliisista.
 Poikkeuksellisista havainnoista Riihimäen Vanhan lasitehtaan alueelta voi ilmoittaa poliisin vihjenumeroon 0295 414 222.

Tuhotusta taidenäyttelystä jopa 100 000 euron vahingot – Ilkivallan tekijät edelleen kateissa


Summary: Vanhanen kysyy ehdokkailta esimerkiksi Priden ja Suviseurojen samanaikaisesta kannattamisesta sosiaalisessa mediassa.

"Lataatko someen mieluummin lomakuvia Nizzan rantakahvilasta vai nuotiokahvilta Kolilla?"
 "Sallisitko tulevaisuudessa kustannusten karsimiseksi harvaan asutuilla alueilla joukkoliikenteen ja taksien siirtymisen tietokoneen ohjaamaksi?"
 Muun muassa tällaisia kysymyksiä keskustan kansanedustaja ja puolueen entinen puheenjohtaja  Matti Vanhanen  esittää keskustan puheenjohtajaehdokkaille. Vanhasen vaalikone on julkaistu hänen Suomenmaa-lehden sivuilla olevassa  blogissaan .
 Edellisen kerran Vanhanen laati vaalikoneen vuoden 2012 presidentinvaalien alla.  Suomen Kuvalehdessä  julkaistu kysymyslista keräsi tuolloin runsaasti huomiota.
 Tällä kertaa motivaatio kysymysten laatimiseen syntyi, kun sekä  Antti Kaikkosen  että  Katri Kulmunin  kannattajat olivat pyytäneet Vanhasta ottamaan kantaa ehdokkaiden välillä. Hänestä entisten puheenjohtajien ei pidä tehdä niin.
 Sen sijaan Vanhanen toivoo, että vaalikone herättää ajatuksia keskustan kenttäväessä ja saa heidät esittämään kysymyksiä puheenjohtajakierrokselle lähteville ehdokkaille.
 Koska Kaikkonen ja Kulmuni ovat kiireisiä, Vanhanen ei oleta, että he todella vastaisivat vaalikoneen kysymyksiin.
 Paitsi yhteen.
 Pikkuasioita vai suurta ideologiaa?
 Vaalikoneen viimeinen kysymys on ytimekäs: "Mistä keskustalainen identiteettisi muodostuu?"
 – Toivon, että ehdokkaat vastaisivat tähän julkisesti. On mielenkiintoista, miten he kokevat asian.
 Vanhasen mukaan Amerikassa on puhuttu jo vuosia siirtymästä ideologiapolitiikasta identiteettipolitiikkaan eli siihen, että poliittista kotia ei etsitä aatteesta, vaan ottamalla vahvasti kantaa johonkin yksittäiseen, ajankohtaiseen kysymykseen, joka sitten heijastaa myös poliittista kantaa.
 Vaalikoneessa ajattelutapaa edustaa kuudes kysymys: jakaako ehdokas peukkuja ja kommentteja samana viikonloppuna Pride-kulkueelle ja lestadiolaisten Suviseuroille. Vanhasen mielestä kumpaakin pitää voida peukuttaa.
 – Molemmat ovat osa Suomea ja suomalaisuutta, ei niihin sisälly poliittista ideologiaa. Ihmisillä on niistä paljon henkilökohtaisia mielipiteitä ja keskustalaiset jakautuvat tässä suhteessa. Mutta ei keskustan identiteettiä määritetä tuollaisten kysymysten kautta.
 Vanhanen sanoo halunneensa tuoda kysymyksillä esiin sen, että politiikka on kyllä vai ei -kysymyksiä monimutkaisempaa. Sekä että -vastaukset ovat kuitenkin keskustan kannalta ongelmallisia.
 – Tänä aikana ihmiset odottavat mahdollisimman selkeitä, yksinkertaisia vaihtoehtoja, mutta tälle puolueelle se ei sovi.
 Yhdessä Vanhasen kysymyksistä pyydetään mainitsemaan teemoja, joihin keskusta voisi ottaa selkeän kannan. Tällä hetkellä puolue tunnetaan lähinnä haja-asutusalueiden edun ajamisesta.
 – Täytyy olla muitakin teemoja, joissa keskusta tunnistetaan jommasta kummasta kannasta. Niiden pitäisi olla aihepiirejä, jotka aidosti kiinnostavat ihmisiä, nostattavat tunteita ja ovat niin ajankohtaisia, että ne vaikuttavat puoluevalintaan.
 Keskustan puheenjohtajaehdokkaat Antti Kaikkonen ja Katri Kulmuni toukokuussa. Heikki Saukkomaa / Lehtikuva
 Vanhanen toivoo, että Kaikkonen ja Kulmuni löytävät sellaisia.
 – Toivottavasti he eivät yritä ottaa liian varman päälle, vaan aidosti tuovat itsensä ja alkuperäiset ideansa esiin. Tunnen molemmat ja tiedän, että he ovat lähteneet nimenomaan aatteellisesta innosta mukaan politiikkaan.
 Omat näkemykset vahvasti esillä
 Vanhanen itse ei ole piilotellut näkemyksiään kysymyksiä muotoillessaan. Hän myöntää, että hänen omat ajatuksensa tulevat useampaan otteeseen esiin rivien väleissä.
 Esimerkiksi liikenteen verotusta koskevassa kysymyksessä Vanhanen luonnehtii nykyistä polttoaineen kulutukseen perustuvaa verotustapaa "varmaan pahimmaksi maaseudun kannalta".
 – Osa kysymyksistä nostaa esiin paradokseja politiikassa. Liikenteen verotus on yksi, ja turvapaikanhakijoita koskeva kysymys toinen, Vanhanen sanoo.
 – Lyhyellä tähtäimellä mielellään vastustetaan sitä, että Italiasta otettaisiin tänne Suomeen kuusi tai kahdeksan turvapaikanhakijaa, mutta jos asiaa katsotaan kymmenien vuosien perspektiivillä, niin meidän pitää Venäjän takia olla valmiita hakemaan solidaarisuutta myös muilta EU-mailta.
 Vanhasen vaalikonekysymyksiin voi tutustua  tämän linkin  takaa.
 Keskustelu jutusta on auki klo 20 asti.
 Lue myös:
 Keskustan kannatus valui perussuomalaisille ja puolueiden painoarvo kasvanut – Yle keräsi tuoreimpien eduskuntavaalitutkimusten tuloksia yhteen
 Analyysi: Paniikissa pyörivä keskusta on Rinteen hallituksen heikoin lenkki

Matti Vanhanen laati 24 kiperää vaalikonekysymystä keskustan puheenjohtajaehdokkaille: "Toivottavasti he eivät yritä ottaa varman päälle"


Summary: Ruotsalaiskoululainen on noussut kansainvälisen ilmastokampanjan näkyvimmäksi keulakuvaksi.

16-vuotias ruotsalainen ilmastoaktivisti  Greta Thunberg  pitää johdonmukaisesti kiinni periaatteestaan, eikä käytä lentokonetta matkustaessaan Yhdysvaltoihin. Thunberg osallistuu syyskuun 23. päivä New Yorkissa YK:n ilmastotapaamiseen, ja aikoo matkustaa paikalle kilpapurjeveneellä.
 Thunberg kertoo matkasuunnitelmistaan Twitter-viestissä.
 Thunberg lähtee matkaan yhdessä isänsä  Svante Thunbergin  kanssa Britanniasta elokuun puolivälissä. Perillä Yhdysvalloissa veneen on määrä olla kaksi viikkoa myöhemmin,  uutisoi Dagens Nyheter -lehti .
 Alus on Malizia II -kilpapurjevene, jonka kapteenina toimii Monacon prinsessan  Carolinen  poika  Pierre Casiraghi . Matkasta kuvataan dokumentti.
 Edessä sapattivuosi ilmaston hyväksi
 Joulukuussa Thunberg matkaa vielä Etelä-Amerikkaan, jossa hän osallistuu YK:n ilmastokokoukseen Chilen Santiagossa.
 Thunberg on kertonut aikovansa pitää ennen lukion aloittamista sapattivuoden, jonka aikana hän voi osallistua ilmastonmuutoksen vastaiseen taisteluun.
 Koululakot ilmaston puolesta aloittanut ruotsalaiskoululainen on noussut kansainvälisen ilmastonmuutoksen vastaisen kampanjan näkyvimmäksi keulakuvaksi.
 Lisää aiheesta:
 Teini-ikäinen ilmastoaktivisti Greta Thunberg palkittiin Ranskassa
 Opec-johtaja hermostui ilmastoaktivisteille – ruotsalainen Greta Thunberg iloitsee: "Paras kohteliaisuus ikinä"
 "Ainoa keino näyttää, että haluamme muutoksia" – Nuoret olivat  ilmastolakossa ympäri maailman

Lentämistä välttelevä ilmastoaktivisti Greta Thunberg matkaa New Yorkiin purjeveneellä – kapteenina on Monacon prinsessan Carolinen poika


Summary: Pohjanmaan poliisin mukaan Alajärvellä viikonloppuna kadonnut uimari on löytynyt hukkuneena Alajärvestä.

Alajärvellä lauantaina kadonnut uimari on löytynyt hukkuneena.
 Pohjanmaan poliisin mukaan veden alle vajonnut henkilö löytyi Alajärvestä maanantaina. Hukkunutta etsittiin koko viikonlopun tuloksetta.
 Kaksi nuorta aikuista oli ollut veneilemässä ja uimassa Alajärvellä. Toistaiseksi tuntemattomasta syystä toinen nuorista oli vajonnut veden alle nousematta enää pintaan.
 Poliisi kiittää Etelä-Pohjanmaan pelastuslaitosta ja vapaaehtoista pelastuspalvelua, jotka auttoivat poliisia etsinnöissä.

Alajärvellä kadonnut uimari löytyi hukkuneena


Summary: Pekka Sauri lopetti #rakentavatwiittaaja -palkinnon repivän keskustelun takia.  Sauri pohtii nyt eettisiä periaatteita Twitter-keskustelulle.

Aktiivinen Twitter-keskustelija  Pekka Sauri  joutui somekohun keskiöön aloittamansa #rakentavatwiittaaja -tunnustuksen takia. Sauri kannusti ihmisiä rakentavaan keskusteluun sosiaalisessa mediassa perustamalla rakentavan twiittaajan palkinnon. Se ei ollut virallinen tunnustuspalkinto, vaan muiden ihmisten ehdotuksiin perustuva ja Saurin viikottain julistama tunnustus rakentavasta keskustelijasta Twitterissä.
 – Aloitin rakentavan twiittaajan perinteen mielijohteesta, kun vuosi sitten keskusteltiin siitä, miten myrkyllinen Twitter on. Halusin nostaa sellaisia keskustelijoita, jotka eivät mene henkilökohtaisuuksiin ja jotka eivät käytä alatyylistä kieltä, sanoi Sauri Yle Radio 1:n Ykkösaamussa.
 Runsas viikko sitten Sauri kuitenkin lopetti palkinnon jakamisen. Palkintoa arvosteltiin esimerkiksi siitä, että se tukee etuoikeutettujen asemaa.
 – Ajatuksena oli tukea rakentavaa keskustelukulttuuria, mutta rakentavuus muuttui repivyydeksi. Jottei keskustelu olisi muuttunut vieläkin repivämmäksi, oli parempi todeta, että se oli elänyt aikansa.
 Helsingin yliopiston organisaatioviestinnän työelämäprofessori Pekka Saurille tuli yllätyksenä, että rakentavan twiittaajan perinteestä oli yhtäkkiä tullut yhteiskunnallinen instituutio, jolta ryhdyttiin vaatimaan tasapuolisuutta ja vaadittiin ottamaan huomioon erilaisia näkemyksiä.
 – Tarkoituksena ei ollut laisinkaan, että joitakin asioita ei saisi ottaa esille. Kyse oli keskustelutyylistä ja yrityksestä ymmärtää toista osapuolta.
 Pekka Sauri harkitsee toimituksellista etiikkaa
 Sauri katsoo, että hänen 103 000 seuraajaansa Twitterissä on iso media, jonka pitää olla vastuullinen ja antaa erilaisille näkemyksille näkyvyyttä. Hän pohtii parhaillaan, mitä periaatteita ja mitä toimituksellista etiikkaa hän alkaa noudattamaan.
 – 100 000 seuraajaa on enemmän kuin usealla maakuntalehdellä. Suhtaudun siihen nyt niin, että olen ikäänkuin media ja minun täytyy ajatella toimintaani mediana.
 Pekka Sauri uskoo, ettei kohu ollut turha. Parhaassa tapauksessa kohu vie keskustelua eteenpäin siitä, mikä on sosiaalisen median tavoite ja ydin. Hän luottaa siihen, että ihmiset voivat oppia.
 – On yhteisen kulttuurin kysymys, millainen keskustelu vie asioita eteenpäin ja mikä aiheuttaa vain mielipahaa.
 Sauri kertoo saaneensa kritiikkiä etuoikeutetusta asemasta tunnustusten jakamisessa ja myös siitä, että rakentavan twiittaajan puolustajat olivat vankassa asemassa mediassa ja politiikassa.
 – Koetin asettua kriittisen vähemmistön asemaan ja ymmärrän kritiikin. En halua tyrmätä kritiikkiä. Yritän miettiä, miten kritiikki pitäisi ottaa huomioon.
 Myös rakentavan twiittaajan arvostelijat joutuivat nimittelyn kohteeksi sosiaalisessa mediassa. Saurin mielestä kehenkään ei pitäisi suhtautua epäasiallisesti. Hän toivoo, että keskustelussa nähtäisiin asia ja sen perustelut eikä luokiteltaisi keskustelijoita johonkin kategoriaan.
 – Jos ihminen luokitellaan tiettyyn kategoriaan, hänen argumenttinsa jää hänen kategoriansa alle.
 Kuuntele lisää :  Pekka Sauri: "Ymmärrän saamaani kritiikkiä Twitterissä"

Pekka Sauri: "100 000 Twitter-seuraajaa merkitsee vastuuta"


Summary: Tapaukset sattuivat Tuusulassa ja Vantaalla.

Kaksi miestä on hukkunut eilen sunnuntaina Itä-Uudellamaalla,  poliisi tiedottaa .
 Ensimmäinen tapauksista sattui Häklin montulla Tuusulassa noin yhden aikaan päivällä ja toinen Kuusijärvellä Vantaalla hieman ennen kymmentä illalla.
 Häklin montulla Tuusulassa hukkunut mies oli 67-vuotias. Ensihoito ei onnistunut elvyttämään häntä.
 Kuusijärvellä hukkunut mies oli 37-vuotias. Poliisin tietojen mukaan mies ehti olla hukkuneena pinnan alla yli puoli tuntia.
 Molempia tapauksia tutkitaan kuolemansyyntutkintana. Kuolemansyyntutkinta on lain mukaan salassa pidettävää, joten poliisi ei voi kommentoida enempää tutkintaan liittyviä seikkoja.
 Poliisi ei epäile tässä vaiheessa rikosta kummankaan tapauksen osalta.

Itä-Uudellamaalla hukkui sunnuntaina kaksi miestä


Summary: Sosiaalisen median kampanjassa naiset ovat julkaisseet itsestään kuvia ilman huivia.

Iranissa huivipakkoa vastustavia voi odottaa vankilatuomio, kertoo uutistoimisto AP.
 Aktivisti  Masih Alinejadin  perustaman "valkoiset keskiviikot"-kampanjan ideana on rohkaista naisia julkaisemaan itsestään kuvia ilman päätä peittävää huivia. Tarkoituksena on vastustaa maassa pakollista hijab-huivia. Se peittää hiukset, kaulan ja niskan, mutta jättää kasvot näkyviin.
 Alinejad on pyytänyt naisia lähettämään itsestään kuvia ilman huivia.
 Teheranilaisen tuomioistuimen johtaja  Mousa Ghazanfarabadi  on uutistoimisto Farsin mukaan kertonut, että niitä, jotka kuvaavat itseään tai muita ilman huivia ja lähettävät ne Alinejadille, voi odottaa 1–10 vuoden tuomio.
 Iranissa on käytössä huivipakko. Kiellon rikkomisesta voi saada reilun 20 euron arvoiset sakot tai korkeintaan kahden kuukauden vankilatuomion.
 Huivin käyttöpakko jakaa mielipiteitä, myös huivin käyttämisen puolesta on osoitettu mieltä laajalti.
 Lue myös :
 Huivi kepinnokkaan ja korokkeelle – Naiset protestoivat näyttävästi huivipakkoa vastaan Iranissa

Iranissa tuomioistuin tyrmää naisten huiviprotestit – kuva ilman huivia voi poikia jopa 10 vuoden vankeustuomion


Summary: Heinolankaaren lasikatos Kokkolassa rikkoutui perjantaina päivällä, ja sirpaleita satoi katoksen alla ruokailleiden päälle.

Kaikkia ABC-liikennemyymälöitä ohjeistetaan tarkastamaan myymälöiden lasirakenteet. Asiasta STT:lle kertoo SOK:n ABC-ketjujohtaja  Harri Tuomaala .
 Syy ohjeistuksen tekemiseen on Kokkolan ABC-asema Heinolankaaren terassialueen lasikatoksen osittainen romahtaminen. Heinolankaaren lasikatos rikkoutui perjantaina päivällä, ja sirpaleita satoi katoksen alla ruokailleiden päälle.
 Tästä on kyse :  Helle rikkoi ABC-huoltoaseman terassin lasikaton Kokkolassa – kolme ihmistä sai pieniä haavoja onnettomuudessa
 Terassilla oli tapahtumahetkellä seitsemän henkilöä, joista kolme loukkaantui.
 Nyt terassialueen lasikatos on päätetty purkaa ja katon rakenteet tutkia.
 Vaasan ABC:lla samantyyppisiä rakenteita
 KPO:n alueen liikennemyymälöistä ABC Kiitokaaressa Vaasassa on samantyyppisiä rakenteita, kertoo market-toimialajohtaja  Antti Paananen . Kiitokaaressa lasikattorakenteilla on katettu kulkuväyliä. Paanasen mukaan alueet rajattiin perjantaina niin, ettei niiden alla pääse kulkemaan. Myös Kiitokaaren rakenteita tutkitaan.
 Suomessa on noin 100 ABC-liikennemyymälää, ja jokainen niistä on hieman erilainen. Tuomaalan mukaan ei ole tietoa, onko muissa myymälöissä eri puolilla Suomea samanlaisia rakenteita tai lasia kuin Kokkolan ABC:ssa.
 – Seuraamme rauhassa, mitä KPO löytää, ja teemme ohjeistuksen sen pohjalta, Tuomaala sanoo.
 Arviota ohjeistuksen valmistumisesta ei ole.
 Lue lisää :
 Hyvinkään ABC-aseman käyttökelvottomaksi tuhonnut tulipalo sai alkunsa keittiön rasvakeittimestä

Kaikkien ABC-liikennemyymälöiden lasirakenteet tarkastetaan – syynä Kokkolassa asiakkaiden päälle romahtanut lasikatto


Summary: Myöskään sakot saanut laivatoimintaa pyörittävän yhtiön hallituksen puheenjohtaja ei valita eteenpäin. Oikeus katsoi, että aluksen kippari syyllistyi vakavaan huolimattomuuteen.

Pietarsaaren  viimekesäisestä vesibussionnettomuudesta  tuomitut tyytyvät tuomioonsa. He eivät valittaneet hovioikeuteen.
 Käräjäoikeus tuomitsi  vesibussin kapteenin 40 päiväksi ehdolliseen vankeuteen kesäkuussa. Hänen katsottiin syyllistyneen muun muassa aluksen merikelpoisuuden laiminlyömiseen ja vaaran aiheuttamiseen.
 Mässkärin laivatoimintaa pyörittävän yhtiön hallituksen puheenjohtaja sai vesiliikennerikkomuksesta 500 euron sakot.
 Matkustajavene joutui ongelmiin Ådön kalasataman edustalla viime elokuussa. Täysi vesibussi upposi, ja aluksesta pelastettiin ennen uppoamista 27 ihmistä.
 Oikeuden mukaan kapteeni ei hälyttänyt apua eikä antanut matkustajille toimintaohjeita.
 Uponnut alus liikennöi Pietarsaaren Vanhansataman ja Mässkärin saaren välillä. Nyt reitille on saatu uusi alus. Se on uponnutta vesibussia suurempi.

Pietarsaaren vesibussionnettomuudesta ehdollista saanut kippari ei valita tuomiostaan


Summary: Suomalainen pelaaja Belaeu ylsi 17. sijalle mestaruuskisoissa.

Yhdysvaltalainen  Kyle Giersdorf  teki sunnuntaina historiaa voittamalla ensimmäisenä pelaajana Fortnite-pelin maailmanmestaruuden yksilösarjassa.
 16-vuotias Giersdorf tunnetaan pelaajanimellä Bugha. Giersdorf palkittiin voitostaan kolmella miljoonalla dollarilla eli noin 2,7 miljoonalla eurolla. Giersdorf nauroi ja pudisteli päätään voitettuaan ylivoimaisella tuloksella.
 – Tämä on hullua, Giersdorf sanoi kilpailun jälkeen uutistoimisto AFP:n mukaan.
 Britannian yleisradioyhtiö BBC:lle  hän kertoi aikovansa säästää suurimman osan palkintorahoista.
 – Haluaisin lähinnä uuden pöydän ja ehkä pöydän palkinnolleni, Giersdorf sanoi.
 Fortniten maailmanmestaruuskisat järjestettiin New Yorkissa Arthur Ashen stadionilla, joka on myös Yhdysvaltain avoimen tennisturnauksen näyttämö.
 Finaaliin oli päässyt myös suomalainen  Lassi Kallio  eli Belaeu, joka nousi sijalle 17. Hänelle on luvassa yli sadan tuhannen euron palkinto. Pelaajanimellä Karhufn pelaava  Rasmus Mäkiniemi  ylsi puolestaan sijalle 85.
 Fortnite Battle Royal -pelissä pelaajien hahmot ovat saarella, josta heidän on etsittävä aseita ja muita resursseja. Samalla he taistelevat muita pelaajia vastaan ja yrittävät selviytyä.
 Fortniten MM-kisat täyttivät Arthur Ashen stadionin New Yorkissa.  Jason Szenes / EPA
 Finaaliin pääsystä kilpaili 40 miljoonaa pelaajaa
 Jo pelkästään maailmanmestaruuskisoihin pääseminen on iso saavutus. Kaikkiaan 40 miljoonaa pelaajaa kilpaili kymmenen viikkoa kestäneissä ennakkokarsinnoissa finaalipaikoista.
 MM-kisojen yksilösarjan finaaliin osallistui sata pelaajaa. Parikilpailussa oli 50 kahden hengen joukkuetta. Nuorimmat finaaliturnaukseen  osallistuneet olivat sanomalehti Guardianin mukaan 12-vuotiaita .
 Kaikille finaaliin päässeille oli taattu vähintään 50 000 dollarin palkinto. Kaikkiaan Fortniten MM-kisoissa oli jaossa 30 miljoonaa dollaria rahaa.
 E-urheilu kasvaa maailmalla hurjaa vauhtia.  Alan liikevaihdon odotetaan  ylittävän tänä vuonna miljardin dollarin rajan.
 Fortnitella on maailmalla kaikkiaan 250 miljoonaa pelaajaa.
 Parikilpailussa pärjänneen äiti heitti Xboxin pois
 Lauantain parikilpailun kärkipaikat menivät Eurooppaan.
 Voittajatiimiin kuuluivat itävaltalainen  David Wang  ja norjalainen  Emil Bergquist Pedersen . Wang tunnetaan pelaajanimellä Aqua ja Bergquist Pedersen nimellä Nyhrox.
 Kaksikko jakoi keskenään kolmen miljoonan dollarin palkinnon. Heitä pidettiin yllättäjinä.
 – Muistan tämän hetken koko loppuelämäni,  Bergquist Pedersen sanoi uutiskanava CNN:lle .
 Fortniten pelaajat keskittyivät suorituksiinsa sunnuntaina järjestetyssä yksilöpelaajien finaalissa.  Jason Szenes / EPA
 Toiseksi tuli kaksikko Britanniasta ja Hollannista, joka jakoi 2,25 miljoonan dollarin eli kahden miljoonan euron palkinnon.
 15-vuotiaan britin  Jaden Ashmanin  äiti  Lisa Dallman  kuvaili  BBC:lle , miten he olivat aiemmin riidelleet poikansa pelaamisesta. Äiti oli pelännyt pelaamisen häiritsevän Ashmanin koulunkäyntiä.
 Dallman kertoi jopa heittäneensä poikansa Xboxin pois erään riidan päätteeksi. Nyt hän hyväksyy poikansa ammatinvalinnan.
 Lue myös:
 Puhelinoperaattorit lähtivät ryminällä mukaan e-urheiluun – alan räjähdysmäinen kasvu "syy numero yksi"
 Fortnite-sessiot koukuttavat nuoret pelikonsoleiden ja Youtuben äärelle – tubettaja KASSPE: "Kaikkea voi tehdä sopivasti, vaikka se olisi paljon"

16-vuotias "Bugha" voitti kolme miljoonaa dollaria Fortniten MM-kisoissa – "Tämä on hullua"


Suomenlahden merivartioston mukaan hinaaja on saanut vuodon Kotkan edustalla Ruotsinsalmessa. Ihmisiä ei ole vaarassa, ja merivartiosto aikoo tiedottaa onnettomuudesta lisää hetken kuluttua. Paikalla on kymmenen pelastuslaitoksen yksikköä.
 Kerromme kohta lisää.

Hinaaja vuotaa Kotkan edustalla – ei ihmisiä vaarassa


Summary: Ekologinen jalanjälki on WWF:n mukaan kasvanut 190 prosenttia viimeisten 50 vuoden aikana.

Tänään maanantaina vietetään maailman ylikulutuspäivää, jonka ajankohta perustuu ekologisen jalanjäljen mittariin.
 Mittarin avulla  Global Footprint Network-tutkimuslaitos  laskee milloin ihmisten ekologinen jalanjälki ylittää maapallon biokapasiteetin, eli kyvyn tuottaa uusiutuvia luonnonvaroja ja käsitellä fossiilisten polttoaineiden käytön aiheuttamia kasvihuonekaasupäästöjä.
 Vuosittainen kulutus ylitti maapallon kantokyvyn ensimmäistä kertaa 1970-luvulla. Vuonna 2000 ylikulutuspäivää vietettiin syyskuun lopussa, nyt uusiutuvat luonnonvarat loppuvat jo heinäkuun puolella. Elämme yhä enemmän velaksi.
 – On äärimmäisen surullista ja järkyttävää, että ylikulutuspäivä on taas aikaisemmin,sanoo Zero Waste Finland ry:n hallituksen puheenjohtaja  Susanna Luukinen .
 Yhdistyksen tavoitteena on edistää ja kehittää kestävää elämäntapaa Suomessa. Zero waste on elämäntapa, jossa pyritään tuottamaan mahdollisimman vähän jätettä.
 Ylikulutuspäivä on se laskennallinen päivä vuodesta kun kulutus ylittää maapallon kyvyn tuottaa uusiutuvia luonnonvaroja ja käsitellä fossiilisia polttoaineista aiheutuvia hiilidioksidipäästöjä. Lista jatkuu alempana. Mikko Airikka / Yle
 "Ekologinen jalanjälki on kasvanut 190 prosenttia viidessäkymmenessä vuodessa"
 Suomessa ylikulutuksen konkreettiset vaikutukset näkyvät WWF Suomen pääsihteerin  Liisa Rohwederin  mukaan jo esimerkiksi hupenevissa vaelluskalakannnoissa, marjasadoissa ja tiaisten määrässä.
 – Suomessa kaikki vaelluskalat ovat uhanalaisia. Merkittävänä syynä siihen on vesivoimalat ja muut ihmisten rakentamat nousuesteet. Metsätalous on myös ollut liikaa avohakkuihin perustuvaa. Hömötiainen ja töyhtötiainen ovat tästä kärsineet paljon. Hömötiaisten määrä on vähentynyt 40 prosenttia viimeisten kymmenen vuoden aikana ja töyhtötiaisten 50 prosenttia samalla aikavälillä.
 Metsien monimuotoisuuden hoitaminen on samalla myös ilmastonmuutoksen torjuntaa.
 – Mitä monimuotoisimmat ja terveemmät metsät ovat, sitä enemmän ne sitovat hiiltä.
 .
 WWF Suomen pääsihteeri Liisa Rohwederin mielestä ylikulutuspäivä konkretisoi juurisyyn ilmastonmuutokselle ja luonnon monimuotoisuuden heikkenemiselle. Kimmo Hiltunen / Yle
 Rohweder korostaa, että käynnissä on historiallinen hetki.
 – Ikinä aikaisemmin väestönkasvu ja taloudellinen toiminta eivät ole kohdelleet maapalloa ja sen lajien kantokykyä yhtä kaltoin kuin nyt. Ekologinen jalanjälki on kasvanut 190 prosenttia viimeisten 50 vuoden aikana. Väkiluvun kasvu vaikuttaa, mutta vielä enemmän vaikuttaa kuluttavan keskiluokan kasvava määrä maailmassa.
 Luontopaneeli  IPBES julkisti toukokuussa globaalin raportin biodiversiteetin tilasta . Raportin mukaan ihminen on vakavasti muuttanut 75 prosenttia maailman maa-alasta ja 66 prosenttia meriympäristöistä.
 – Ylikulutettu maaperä ei tuota enää niin paljon ruokaa, kuin se on tuottanut aiemmin. Jos on metsäkatoa, niin metsät eivät sido hiiltä kuten aiemmin. Jos ei ole pölyttäjiä, ruokaturva heikkenee. Jos luontoa häiritään liikaa, niin kuin olemme tehneet, se ei enää suojaa kaikilta ilmastonmuutokseen liityviltä riskeiltä, kuten sään ääri-ilmiöiltä, sanoo Sitran kiertotalousasiantuntija  Hanna Mattila .
 Eniten hiilijalanjälkeä kasvattavat asumiseen ja liikkumiseen käytetty energia sekä ruokatuotanto.
 Suomalaisten kuluttaman ruuan vaikutukset eivät näy vain kotimaassa,  sillä 40 prosenttia suomalaisten elintarvikkeisiin  tarvittavasta viljelymaasta on maamme rajojen ulkopuolella.
 Suomalaiset kuluttivat luonnonvaransa jo huhtikuussa
 Mikäli kaikki kuluttaisivat kuin suomalaiset, tarvitsisimme WWF:n mukaan 3,8 maapalloa. Aalto-yliopiston tutkijan  Michael Lettenmeirin  mukaan  tarvitsisimme  jopa viisi maapalloa,  jos kaikki kuluttaisivat yhtä paljon kuin suomalaiset.
 – Suomalaisten kuluttajien rooli ilmastonmuutoksessa on hyvin keskeinen, sillä kotitalouksien kulutuksesta syntyy yli kaksi kolmasosaa Suomen kulutusperusteisista kasvihuonekaasupäästöistä, sanoo Lappeenrannan-Lahden teknillisen yliopiston ympäristötekniikan professori  Lassi Linnanen .
 Ympäristötekniikan professori Lassi Linnasen mukaan ympäristöystävällinen kulutus voi säästää rahaa ja parantaa terveyttä. Kalle Mäkelä / Yle
 Kaikkea kulutusta ei kuitenkaan tarvitse tai edes voi lopettaa. Linnanen puhuu tarpeellisesta ja tarpeettomasta kulutuksesta.
 – Meidän kaikkien pitää syödä, me tarvitsemme suojaa ja terveydenhuoltoa. Meillä on kuitenkin myös hirveästi tarpeetonta kulutusta. Yksi tarpeettoman kulutuksen muoto on luksuskulutus, jollaisena voisi pitää ylenpalttista matkustamista tai isoja asuntoja.
 Linnanen ei usko, että kaikki kuluttajat muuttavat tapojaan vapaehtoisesti.
 – Tarvitsemme myös yhteiskunnan toimenpiteitä, eli erilaisia kieltoja, rajoituksia ja veroja. Ylikulutuskriisissä on edetty jo niin pitkälle, että vapaaehtoisilla toimilla tilannetta ei voi oikaista.
 "Nykyinen talouskasvun tavoittelu on aivopesua"
 Kulutuksen vähentäminen tarkoittaa Linnasen mukaan myös luopumista jatkuvan talouskasvun tavoittelusta.
 – Meidät on aivopesty siihen, että tarvittaisiin nykyisenkaltaista talouskasvua. Talouskasvulla ei ole mitään merkitystä, jos ekosysteemipalvelut ympärillämme pikkuhiljaa rapautuvat ja lopulta lakkaavat toimimasta. Pitkällä tähtäimellä talouden on sopeuduttava siihen, että turhakkeiden tuottamisesta ja jopa mainostamisesta pitää luopua.
 Fossiilisista polttoaineiden käytöstä pitäisi Linnasen mukaan päästä eroon noin 10–20 vuodessa.
 –Silloin maapallon ihmisasukkailla olisi mahdollisuus kohtuullisiin elinolosuhteisiin. En enää sanoo parempiin, koska se piste ollaan saatettu jo ylittää.
 Maissa, joiden ekologinen jalanjälki on alempi kuin globaali biokapasiteetti, eli 1,63 globaalihehtaaria (GHA), ei vietetä ylikulutuspäivää. Yksi GHA vastaa tuotannollisen maapinta-alan keskimääräistä ekologista tuottavuutta per hehtaari. Mikko Airikka / Yle
 Kieltäydy, karsi, kierrätä
 Vaikka tekemistä on paljon, ympäristökysymyksiin on Hanna Mattilan mukaan herätty.
 – Esimerkiksi tuoreessa hallitusohjelmassa on kunnianhimoiset ilmasto- ja kiertotaloustavoitteet. Nyt pitää myös toteuttaa ne.
 Myös kestävämpään elämäntapaan kannustava Zero waste -ajattelutapa on Luukisen mukaan nousussa. Ajattelutavan ytimessä ovat viisi K-kirjainta: kieltäydy, karsi, käytä uudelleen, kierrätä ja kompostoi.
 – Perustin itse Instagramissa Zero waste-tilin pari vuotta sitten. Sen jälkeen huomasin, että suomalaisia ekologisen elämäntavan Instagramtilejä alkoi tupsahdella kuin sieniä sateella. Moni heistä on sittemmin lopettanut, mutta kyllä tästä yhä enemmän keskustellaan, sanoo Susanna Luukinen.
 Tiukimmat Zero waste -ajattelutavan omaksuneet tuottavat vuodessa vain purkillisen jätettä. Helmi Stenroos / Yle
 Zero Waste Finland -yhdistys on pyörinyt noin vuoden ajan ja sillä on nyt 112 jäsentä. Paikallisryhmiin liittyy Luukisen mukaan päivittäin uusia jäseniä.
 – Kestävä kuluttaminen lähtee siitä, että kulutetaan vähemmän ja harkitusti. Jokainen voi arjessaan pohtia pitääkö omistaa kuusi erilaista pussilakanasettiä tai pitääkö olla seitsemän eri kynsilakkaa. Omaa ostoskäyttäytymistään tutkimalla saa selville mitä kuluttaa paljon, ja siitä voi lähteä vähentämään, sanoo Luukinen.
 Lue myös:
 Suomalainen syö keskimäärin 81 kiloa lihaa vuodessa.  AOP
 Sitra: Punainen liha pannaan ja omat autot vapaa-ajalla kotiin – ilman ennennäkemättömän kovia tekoja ilmastotavoite karkaa Suomessa
 Suomi käytti jälleen luonnonvaransa etuajassa – 5 kysymystä miksi ilmastoahdistus ei näy tilastoissa
 Luulitko tekeväsi arjen ilmastovalintasi itse? Näin poliitikot vaikuttavat ruokavalioosi, vaatteisiisi ja autoiluusi

Olemme jälleen käyttäneet vuotuiset luonnonvarat loppuun entistä aiemmin – Professori: Turhakkeiden tuottaminen pitää lopettaa ja mainostamisesta luopua


Summary: Kadonneiden etsinnät jatkuvat edelleen.

Kiinassa viranomaiset ovat löytäneet 38 ihmistä kuolleena viime viikolla sattuneen  maanvyöryn jäljiltä .
 Rankkasateet laukaisivat Guizhoun maakunnassa maan eteläosassa maanvyöryn, joka hautasi alleen 21 taloa yhdessä kylässä.
 Viranomaisten mukaan 13 ihmistä on edelleen kateissa Shuichengin piirikunnan alueella sijaitsevassa kylässä. Valtiontelevisio CCTV:n mukaan etsintöjä jatketaan edelleen.
 Kiinassa on kärsitty tänä vuonna kovista tulvista. Maanvyöryt ovat yleisiä Kiinan vuoristoisilla alueilla etenkin rankkasateiden jälkeen.
 Tulvat ja myrskytuulet ovat aiheuttaneet ongelmia yli 2,2 miljoonalle ihmiselle pelkästään Guizhoun alueella alkuvuonna. Uutistoimisto Xinhuan mukaan luonnonkatastrofeista on aiheutunut yli 3 miljardin juanin, eli noin 400 miljoonan euron kulut.

Kiinassa viimeviikkoisen maanvyöryn jäljiltä löytynyt 38 kuollutta – 13 ihmistä on edelleen kateissa


Summary: Selvityksen mukaan uhreja kidutetaan muun muassa ampumalla, poraamalla ja luita rikkommalla.

Bangladeshin viranomaiset ovat systemaattisesti kiduttaneet maassa pidätettyjä toisinajattelijoita, kertoo ihmisoikeusjärjestöjen julkaisema tuore raportti uutistoimisto Reutersin mukaan.
 Raportin tekivät kansainvälinen ihmisoikeusjärjestö World Organization Against Torture (OMCT) sekä bangladeshilainen ihmisoikeusryhmä Odhikar.
 Selvityksen mukaan pidätettyjä toisinajattelijoita on kidutettu erittäin raa'asti. Heitä on muun muassa ammuttu jalkaan, heidän luitaan on rikottu ja heidän jalkoihinsa ja käsiinsä on porattu reikiä. Lisäksi pidätetyt ovat kokeneet seksuaalista väkivaltaa ja heidän henkeään on uhattu.
 OMCT:n pääsihteerin  Gerald Staberockin  mukaan kidutuksen avulla uhrit on saatu tekemään tunnustuksia ja maksamaan lahjuksia.
 Raporttia varten järjestöt kävivät läpi 300 kidustustapausta vuosilta 2009–2017. Lisäksi tietoja raporttia varten kerättiin uhreilta, oikeuslaitokselta, kansalaisjärjestöiltä ja kansainvälisiltä järjestöiltä.
 Hallinto kieltää kaiken
 Kiduttaminen, katoamiset ja laittomat teloitukset ovat lisääntyneet Bangladeshissa viime vuosina. Järjestöjen mukaan hallinto on epäonnistunut tapausten selvittämisessä.
 Maan hallinto pitää ihmisoikeusjärjestöjen tuoretta raporttia katteettomana.
 Bangladeshin sisäministeri  Asaduzzaman Khan  painottaa uutistoimisto Reutersille, ettei hallituksen tiedossa ole yhtäkään katoamistapausta tai laitonta teloitusta. Khanin mukaan hallinto ei myöskään ole viimeiseen kymmeneen vuoteen yrittänyt hiljentää toisinajattelijoita.
 Järjestöjen mukaan Bangladeshin poliittinen umpisolmu on syynä maassa tapahtuviin kauheuksiin.
 Bangladeshin valtapuolue Awami-liitto voitti viime  syksyn parlamenttivaalit selkeästi , ja voiton myötä  Sheikh Hasina  valittiin pääministeriksi kolmatta kertaa peräkkäin. Opposition mukaan voitto tuli vaalivilpillä.

Raportti: Bangladeshin viranomaiset kiduttavat toisinajattelijoita


Tänään on viimeinen päivä ilmoittaa tilinumero Verohallinnolle, jos mielii saada elokuun veronpalautukset tililleen. Ilman tilinumeroa palautusten saamiseksi täytyy nähdä vaivaa, sillä palautus pitää silloin noutaa pankista.
 Verohallinto ei maksa alle 15 euron palautusta maksuosoituksena kuin erillisestä pyynnöstä.
 Ylitarkastaja  Tarja Tapion  mukaan tilinumero on useimmiten jäänyt ilmoittamatta nuorilta, Suomeen muuttaneilta ja kausityöläisiltä. Tilinumero voi puuttua Verohallinnolta myös silloin, jos on vaihtanut pankkia.
 Elokuun veronpalautukset maksetaan 6.8. Seuraavat palautukset rapsahtavat tilille 4.9. Syyskuun palautuksia varten tilinumero tulee toimittaa paperisena ensi viikon maanantaihin mennessä ja sähköisesti elokuun loppupuolella. Numeron voi ilmoittaa verkossa OmaVero-palvelussa.
 Suurin osa suomalaisten veronpalautuksista tulee tileille elo–syyskuussa.

Ilmoita tilinumero verottajalle viimeistään tänään, muuten jonotat veronpalautusta pankissa


Summary: Nokian kaupunki on tehnyt rikosilmoituksen asiasta.

Nokian suositun uimarannan käyttöä ei suositella toistaiseksi. Liukuslahden uimarannalla kaadettiin bajamaja ilkivaltaisesti rappusia alas ja ulosteita on valunut alueelle.
 Nokia liikuntapaikkojen työnjohtaja  Tommi Jokinen  sanoo, että hän sai soiton perjantaina aamulla.
 – Perheenäiti oli tullut lastensa kanssa rannalle ja soitti, että bajamaja on katollaan ja haju on valtava, rappuset täynnä sitä itteensä.
 Nokialla siivotaan parhaillaan uimarantaa ja rannan hiekat vaihdetaan. Vielä ei tiedetä, onko uimavesi pilaantunut. Vedestä on otettu perjantaina näytteet, joiden tulokset saadaan tiistaina. Kaupunki suosittelee, että uimarantaa ei toistaiseksi käytetä.
 Asiasta kertoi ensin  Aamulehti .
 Rikosilmoitus tehty
 Nokian kaupunki on tehnyt asiasta rikosilmoituksen. Jos syylliset löytyvät, kaupunki aikoo pyytää todennäköisesti korvauksia.
 – Kyllä tästä kostuu aikamoiset kustannukset, kun joudutaan vaihtamaan rantaan hiekat. Kyllä tästä suuretkin kustannukset kertyy työtunneista ja pesuista, Jokinen sanoo.
 Ilkivalta sattui juuri pahimman helteen aikana. Helteet ovat hellittämässä Suomessa tällä viikolla, mutta viime viikolla ennätykset paukkuivat ja rannat olivat täynnä ihmisiä.
 Jokisen mukaan Nokian toiseksi suosituimmalle rannalle olisi ollut tarvetta.
 Rannalla ei ole kameroita, eikä suoranaisia silminnäkijähavaintoja toistaiseksi ole löytynyt.

Perheenäiti näki bajamajan järvessä, ilkivalta keskeytti uimisen suositulla rannalla: "Rappuset täynnä sitä itteensä"


Summary: Neste kertoo, että voi syntyä tilanteita, jolloin asemien vähittäismyyntihinnat ovat hetkellisesti alle kauppiaiden ostohintojen.

Bensiinikauppiaat syyttävät öljy-yhtiöitä siitä, että yhtiöt myyvät kylmäasemillaan polttoaineita kuluttajille samaan hintaan tai jopa halvemmalla kuin samaan ketjuun kuuluva huoltamoyrittäjä joutuu ostamaan öljy-yhtiöltä polttoaineet huoltamolleen. Yrittäjälle ei jää näin ollenkaan katetta myymästään polttoaineesta.
 – Kaikki öljy-yhtiöt myyvät omilla kylmäasemillaan alle omistajakauppiaiden ostohinnan aina välillä ja pitkiäkin aikoja, kertoo alajärveläisen Neste Lehtimäen kauppias  Juha Yli-Kesäniemi .
 – Ei ole mitään mahdollisuutta olla kilpailussa mukana, kun yhtiöt myyvät alle sen hinnan, millä omistajakauppiaat voivat ostaa.
 Yli-Kesäniemi toimii Suomen Bensiinikauppiaitten ja Liikennepalvelualojen liiton SBL:n puheenjohtajana.
 – Tuntuu, että tilanne pahenee koko ajan, arvioi Kuortaneen Nesteen kauppias  Vesa Jaskari .
 Hänen mukaansa harvoin enää tapahtuu niin, että öljy-yhtiö myy kylmäasemalla polttoainetta kuluttajille kalliimmalla kuin huoltoasemayrittäjille. Hän kertoo, että ilmiö on maanlaajuinen.
 – Tällä tavalla tullaan niin sanotusti tappamaan kauppiaskenttää. Pikkuhiljaa asemat siirtyvät kylmäasemiksi, kun ei pystytä olemaan kilpailussa millään tavalla mukana, Jaskari sanoo.
 Huoltamoyrittäjien määrä on pudonnut viime vuosina nopeasti. Yli-Kesäniemen mukaan SBL:n jäsenmäärä on nyt noin 250. Reilussa kymmenessä vuodessa yksityisten kauppiaiden määrä on puolittunut. Osa huoltamoyrittäjistä on siirtynyt vuokraamaan mittarikenttäänsä öljy-yhtiölle ja saa komission asemalta myydystä polttoaineesta.
 Muun muassa SBL:n varapuheenjohtaja, Keravan Teboilin kauppias  Mika Hämäläinen  kertoo siirtyneensä komissiokauppaan, koska katteet polttoaineiden myynnistä olivat niin pienet. Hän ei ota kantaa nykyiseen hinnoitteluun, koska asemalta myydyn polttoaineen omistaa öljy-yhtiö.
 Kaikkiaan Suomessa on pari tuhatta polttoaineiden myyntipistettä. Kylmä-asemien osuus niistä on yli puolet.
 Bensiini on sisäänvetotuote
 SBL:n toimitusjohtaja  Mika Hokkanen  kertoo, että liitto on valittanut yrittäjien kohtelusta kilpailuvirastoon kaksi kertaa kymmenen vuoden aikana – tuloksetta.
 – Katteet polttoaineen myynnistä ovat niin pienet, että kauppiaan on välttämätöntä rakentaa omaa elinkeinonharjoittamistaan useammasta palikasta. Siellä on kahvila- ja ravintolatoimintaa, autonpesua, varaosien myyntiä ja peräkärryjen vuokraamista, Hokkanen kuvailee.
 – Uskomme vahvasti, että alalla tarvitaan edelleen yksityisyrittäjyyttä ja palveluun pohjautuvaa huoltamoliiketoimintaa, hän vakuuttaa.
 Shell Raaseporin yrittäjä  Mikko Eklund  vahvistaa, että valtaosa hänen asemansa katteesta tulee muusta kuin polttoaineista, jotka kuitenkin muodostavat suuren osan myynnistä.
 – Bensiini on ikään kuin sisäänvetotuote, hän kertoo.
 Neste rauhoittelee yrittäjiä
 Neste vakuuttaa, että kauppiaat ovat tärkeä osa ketjua nyt ja tulevaisuudessa. Yhtiö rauhoittelee sähköpostitse antamassaan vastauksessa, että yksityiset kauppiaat mahdollistavat osaltaan kattavan ja laadukkaan palveluasemien verkoston Suomessa.
 – Paikallisen kilpailun sekä äkillisten maailmanmarkkinahintojen vaihtelun johdosta voi syntyä tilanteita, jolloin asemien vähittäismyyntihinnat ovat hetkellisesti alle kauppiaiden ostohintojen, Neste kuitenkin tunnustaa.
 Yhtiö huomauttaa, että katteet ovat yleisesti alalla matalat. Polttonesteiden vähittäismyynnissä suurimmat hintaan vaikuttavat tekijät ovat polttonesteiden maailmanmarkkinahinnat, verotus sekä paikallinen kilpailu.
 Nesteellä on Suomessa noin 250 palveluasemaa, joista yrittäjävetoisia asemia on noin 160. Määrä on pysynyt yhtiön mukaan vakaana. Automaattiasemia Nesteellä on noin 230 ja raskaankaluston kylmäasemia noin 310.

Yksityiset bensakauppiaat kiroavat öljy-yhtiöiden kylmäasemat – "Ei ole mitään mahdollisuutta kilpailla"


Summary: Valtion tilastotietojen mukaan tiikeri tai norsu tappaa päivittäin yhden ihmisen.

Intiassa tiikerikanta on noussut lähelle 3000:ta, kertoo tuore laskelma. Tämä tekee Intiasta yhden maailman turvallisimmista alueista uhanalaisille eläimille, kertoo uutistoimisto AP.
 Pääministeri  Narendra Modin  mukaan kyseessä on "historiallinen hetki" Intialle, sillä maan isojen kissaeläinten määrä laski 15 vuotta sitten lähelle 1400:aa.
 –Yhdeksän vuotta sitten päätettiin, että tiikereiden määrä pitää saada kaksinkertaistettua vuoteen 2022 mennessä. Intiassa tässä onnistuttiin neljä vuotta etuajassa, Modi sanoi AP:n mukaan.
 Modin mukaan myös suojelualueiden määrää on lisätty. Intia aloitti uhanalaisen kissaeläimen suojelun 1970-luvulla.
 Intiassa tiikerikannan suuruus arvioidaan joka neljäs vuosi. Nyt julkaistut tiedot kertovat arvion vuodelta 2018.
 Ympäristöministeri  Prakash Javadekarin  mukaan vuonna 2014 tiikereitä arvioitiin olevan noin 2 200.
 Tiikereiden tappaminen laitonta
 Kansallispuistoihin on asetettu turva-alueita tiikereille ja niiden tappaminen on maassa laitonta.
 Delhissä sijaitsevan eläinsuojelujärjestön Wildlife Protection Societyn perustajan  Belinda Wrightin   mukaan Intian tulee olla ylpeä siitä, että tiikereiden suojelussa on onnistuttu.
 –Vielä on pitkä matka kuljettavana villinä elävien tiikereiden tulevaisuuden turvaamiseksi, Wright sanoi.
 Tiikeri livahti tulvia pakoon yksityisasuntoon Assamin osavaltiossa Kollis-Intiassa. Samshul Ali / AOP
 Tiikerit ja norsut metsästäjien suosiossa
 Wrightin mukaan maan hallinnon pitäisi välttää teiden, rautateiden, kanaalien ja voimajohtojen rakentamista suojelluille alueille, sillä se johtaa "tiikereiden ja ihmisten väliseen konfliktiin".
 Valtion tilastotietojen mukaan tiikeri tai norsu tappaa päivittäin yhden ihmisen Intiassa.
 Uhanalaiset eläimet ovat myös metsästäjien suosiossa, sillä norsut ja tiikerit ovat maan metsästetyimpiä eläimiä. Norsunluu sekä norsujen ja tiikereiden hampaat ovat haluttua tavaraa pimeillä markkinoilla. Niitä käytetään muun muassa kiinalaisessa lääketieteessä. Norsuja uhkaa myös junaliikenne.

Uhanalainen tiikerikanta elpymässä Intiassa – tiikereitä on jo noin kaksinkertainen määrä 15 vuoden takaiseen verrattuna


Summary: Suosituimmat maalaustrendit ovat tällä hetkellä harmaat terassit ja vaaleat sisäseinät.

Uusikaupunkilainen Kaisu Hyytiä pyyhältää rautakaupan pihalle. Edellisilta on mennyt netissä, kun hän on selvittänyt, millaista maalia laittaisi "kauheanväriseen" saunan kaakelijalustaan. Sen Hyytiä aikoo maalata palomuurin lisäksi.
 – Maalin valitseminen on aika vaikeaa. Tarvitsemme eri maalin palomuuriin ja eri maalin keltaiseen kaakelijalustaan. Laitamme mökille uuden kiukaan, ja samalla uudistamme saunaa, kertoo Kaisu Hyytiä.
 Erityisesti Hyytiää kiinnostaa maalin kuivumisaika, sillä saunomaan halutaan päästä mahdollisimman pian. Toinen kesän projekti on ulkohuussin muuntaminen grillitarvikkeiden varastoksi.
 – Se maalataan Isokarin majakan väriseksi. Siihen tulee valkoista, punaiset raidat ja musta katto. Siihen laitetaan talomaalia, kaavailee Hyytiä
 Sisustusohjelmat saavat liikkeelle
 Kesäloma ja oleilu mökillä saavat monet tarttumaan maalipensseleihin ja remonttitarvikkeisiin. Television sisustusohjelmissa näytetään upeita korjauskohteita, joten omalle mökille halutaan samanlaista.
 Kuhina esimerkiksi Uudenkaupungin rakennustarvikkeisiin erikoistuvissa liikkeissä on kiihtynyt. Hyytiän lisäksi liikkeellä on lukuisia asiakkaita, jotka kantelevat erikokoisia maalipurkkeja.
 .
 Sisustussuunnittelija Riikka Kutila näyttää, että värisävyjä löytyy paljon maalikaupassa. Minna Rosvall / Yle
 Kokosimme ammattilaisten vinkkejä kotimaalarin tueksi. He korostavat muun muassa kunnon pohjatöiden ja oikean maalausajankohdan merkitystä.
 1. Selvitä edellisen maalin koostumus ja pinnan materiaali
 Sisustussuunnittelija  Riikka Kutila  työskentelee Uudenkaupungin keskustassa sijaitsevassa liikkeessä. Hän neuvoo asiakkaita sekä maalien valinnassa että sisustamisessa. Mökkirakentajia on liikkeellä nyt paljon. Aluksi hän pyytää tietoja maalattavasta kohteesta.
 – Pitää tietää, mitä maalia pinnalle on ennen käytetty. On hyvä ottaa mukaan pieni palanen vanhaa maalia malliksi, myös kuvat kohteesta auttavat. Vanhoista maalipurkeista voi saada vinkkiä, kertoo Kutila.
 Öljymaalit lohkeilevat irti seinistä ja vesiliukoiset lähtevät irti liuskoina.
 – Jos maalaa väärällä maalilla, se lähtee irti muutaman vuoden päästä viimeistään. Toki on sellaisiakin maaleja, jotka pysyvät, vaikka ei ole tiedetty, mitä on pohjalla.
 Nämä värisävyt kiinnostavat mökkirakentajia. Minna Rosvall / Yle
 2. Pohjatyöt ovat tärkeitä
 Suurin virhe maalaamisessa liittyy sisustussuunnittelija Riikka Kutilan mukaan pohjatöihin. Maalattava pinta on pestävä hyvin.
 – Pesu riittää usein, mutta jos maali on kovasti lohkeillut, se pitää raapia pois. Lisäksi pintaa voi hioa. Kaikki, mikä irtoaa vähänkin, pitää saada pois. Uusi maali ei pysy, jos pinta on epätasainen.
 Kutila neuvoo paikkamaalaamaan kohdat, joista maali on lähtenyt irti eniten. Muutama kerros maalia peittää, vaikka pinta olisi laikukas.
 Maalipurkki menossa sävytykseen. Minna Rosvall / Yle
 3. Seinään ja mökin portaisiin omat maalinsa
 Erilaisia maalivaihtoehtoja on kaupoissa ja verkkomyymälöissä tarjolla kasapäin. Onnistuneeseen valintaan vaikuttaa myös maalauskohde.
 Sisustussuunnittelija Riikka Kutila painottaa, että esimerkiksi mökin portaisiin pitää hankkia erilainen maali kuin seinään.
 – Portaisiin ja terasseille sopivat yleensä öljykuulotteet. Yleensä pinnat on käsitelty alun perinkin näin, joten niitä voi kuulottaa uudestaan.
 Veikko Virkkunen  on maalari ja tehnyt laajasti korjausrakentamista eri puolilla Varsinais-Suomea. Hän tuntee erityisesti perinnerakentamisen niksit.
 – Maalia valittaessa pitää tietää talon rakenne eli miten se on tehty. Jos kyseessä on hirsirunkoinen rakennus, jossa ulkovuorauksen ja hirren välissä on vain tervahuopa, ei ole kuin kaksi maalivaihtoehtoa eli perinteinen keittomaali tai pellavaöljymaali, neuvoo Virkkunen.
 Suurin virhe Virkkusen mukaan on se, että maalataan lateksimaalilla tai alkydimaalilla. Alkydimaali tekee kuitenkin umpinaisen kalvon ulkopuolelle ja silloin rakenteisiin tuleva kosteus ei pääse ulos rakennuksesta.
 4. Maalaa kuivalla poutasäällä. Ilman kosteusprosentti pitää olla alle 85
 Oikean maalausajankohdan valitseminen on tärkeää. Kevät ja kesä ovat parasta maalausaikaa, mutta kuumimmalla helteellä ei kannata maalata.
 Maalari Veikko Virkkunen kannustaa maalaamaan puolipilvisellä, lämpimällä säällä.
 – Jos maalaa aurinkoisella säällä, pitää aloittaa varjon puolelta. Suorassa auringonpaisteessa maali kuivuu yleensä liian nopeasti pinnasta ja sisäosa jää kuivumatta varsinkin perinneöljymaaleilla. Kun vedetään uusi kerros, maali ei tartu pintaan kiinni ja kuoriutuu pikku hiljaa pois, kertoo Virkkunen.
 Syksyllä ilman kosteus tekee maalaamisesta hankalaa. Ilmankosteuden pitäisi olla alle 85 prosenttia.
 – Toisaalta keittomaalilla voi maalata vaikka pienellä sateella tai pakkasella, kunhan sen saa vain levitettyä pintaan, kertoo Virkkunen.
 Maalari Veikko Virkkunen painottaa, että perinnerakennukset tulee maalata sellaisella maalilla, joka päästää rakenteisiin tulevan kosteuden läpi. Minna Rosvall / Yle
 5. Varo kastetta eli maalaa keskellä päivää
 Riikka Kutila varoittaa myös aamu- tai iltakasteesta.
 – Kaste voi viedä kiillon maalipinnalta. Pohjan kuivuuteen pitää kiinnittää huomiota. Puun pitää olla kokonaan kuiva ennen kuin sille maalataan. Jos muuten on ollut kuivaa, voi pienen sateen jälkeen maalata jopa samana tai seuraavana päivänä, neuvoo Kutila.
 Märkään puuhun laitettu maali kuoriutuu pois jopa seuraavana kesänä.
 Trendeinä vaaleat sisäpinnat ja harmaat terassit
 Riikka Kutilan mukaan television sisustusohjelmat vaikuttavat paljon nykytrendeihin.
 Hänen mukaansa vaaleaksi freesaaminen on nyt ykkösjuttu eli sisäpinnat vedetään vaaleammiksi kuin ne ovat olleet aikaisemmin. Harmaat terassit ovat myös suosittuja.
 – Uudessakaupungissa liikkeellä ovat vanhoja vuokra-asuntoja remontoivat. Kaupunkiin on tullut uusia asukkaita autotehtaan työpaikkojen ansiosta ja asukkaat vaihtavat asuntoaan aiempaa tiuhemmin. Tästä syystä vanhoja asuntoja remontoidaan.
 Kauppilan umpiha on museoalue Laitilassa. Siellä voi ihastua vanhoihin rakennuksiin. Minna Rosvall / Yle

Maali saattaa kuoriutua irti jo seuraavana kesänä, jos teet väärän valinnan – kokosimme viisi vinkkiä kesän kotimaalareille